Café Európa: Čo čaká Slovákov po brexite? (naživo)

Aký bude mať brexit dopad na slovenských občanov žijúcich vo Veľkej Británii?

Môže ovplyvniť BREXIT vývoj zamestnanosti na Slovensku? Ako zasiahne našu ekonomiku? Diskutujú: Vladimír Bilčík, analytik Slovak Foreign Policy Association Andrej Matišák, redaktor denníka Pravda.sk Moderuje:  Patrik Kováč Hlavný organizátor diskusie: Zastúpenie Európskej komisie na Slovensku, spoluorganizátor diskusie: Slovak Foreign Policy Association, partner diskusie: Hanns Seidel Stiftung Slowakei - Nadácia Hannsa Seidela Slovensko, mediálni partneri: EurActiv.sk a SME


Pitva ukázala, že šofér poľského kamióna zrejme s atentátnikom bojoval

Vodič sedel vedľa útočníka a snažil sa prevziať kontrolu nad volantom, neznámy páchateľ ho bodol nožom a následne zastrelil.

BRUSEL. Poľský šofér kamióna, ktorý bol v pondelok večer na vianočných trhoch v berlínskej štvrti Charlottenburg použitý ako zbraň, zrejme bojoval s páchateľom tohto útoku o kontrolu nad svojím vozidlom. Uviedla to v stredu belgická tlačová agentúra Belga. Belga s odkazom na nemecký denník Bild spresnila, že vyšetrovatelia k tomuto zisteniu dospeli na základe pitvy obete. Podľa týchto zistení vodič sedel vedľa útočníka a snažil sa ho zastaviť a prevziať kontrolu nad volantom. Neznámy páchateľ, ktorý je podľa polície stále na úteku, šoféra vozidla v tomto súboji viackrát bodol nožom a následne ho zastrelil zbraňou malého kalibru. Ariel Žurawski - majiteľ poľskej prepravnej firmy, ktorej patril kamión - v rozhovore pre médiá potvrdil, že zavraždený, ktorý mal 37 rokov, bol veľmi zodpovedný: jazdil podľa predpisov, plnil dohody a staral sa príkladne o auto, ktoré by "bránil až do konca, keby naňho niekto zaútočil. Poľská premiérka Beata Szydlová v utorok upozornila, že prvou obeťou útoku v Berlíne bol poľský občan, šofér kamióna s poľskou ŠPZ. Celkovo si útok spáchaný v pondelok večer vyžiadal 12 obetí na životoch a približne 50 zranených.


Ministerstvo varuje pred poklesom britského HDP ak nastane tvrdý brexit

LODNÝN. Britské ministerstvo pre odchod z Európskej únie zopakovalo varovanie pred tvrdým brexitom. Britská ekonomika by podľa ministerstva v priebehu 15 rokov mohla stratiť až deväť percent, ak Británia a EÚ nedospejú k dohode o brexite, ktorá by zaručila obchodnú kontinuitu. Ministerstvo pre odchod z EÚ v utorok (26. 2.) uviedlo, že domáci HDP by mohol byť v priebehu 15 rokov stratiť 6,3 % až 9 % v porovnaní s tým, ak by sa zachovali aktuálne obchodné podmienky. Britským firmám by v prípade brexitu bez dohody prudko stúpli colné náklady, keďže nie sú zvyknuté na takýto režim. Ministerstvo odhadlo tieto náklady na 13 miliárd GBP (15,20 miliardy eur) ročne. Podľa správy ministerstva by nové pohraničné kontroly na dlhé mesiace po brexite výrazne obmedzili tok tovarov cez veľké tranzitné trasy, ako napríklad Eurotunnel alebo prístav Dover.


Mimovládky žiadajú pridať 11 porušovateľov práv detí na čiernu listinu

Takisto požadujú pridanie izraelskej armády, ktorú odstránili zo zoznamu v roku 2015.

NEW YORK. Sieť organizácií zaoberajúcich sa ochranou detí pred ozbrojeným konfliktom vyzvala generálneho tajomníka OSN Antonia Guterresa, aby pridal ďalších 11 subjektov na čiernu listinu krajín a ozbrojených skupín, zodpovedných za vážne porušovanie práv detí. Globálna sieť lokálnych, štátnych a medzinárodných mimovládnych organizácií Watchlist on Children and Armed Conflict v stredu odporučila pridať na zoznam aj arabskú koalíciu vedenú Saudskou Arábiou, ktorá vykonáva letecké útoky v Jemene. Tú v minulom roku stiahol z čiernej listiny bývalý generálny tajomník OSN Pan Ki-mun po tom, čo saudská kráľovská rodina a jej podporovatelia pohrozili, že zastavia financovanie mnohých programov OSN. Mimovládky takisto požadujú pridanie izraelskej armády, ktorú odstránili zo zoznamu v roku 2015 po úspešnom lobbingu zo strany Spojených štátov a izraelskej vlády. Výročnú správu OSN o deťoch a ozbrojených konfliktoch, ktorej súčasťou je aj čierna listina, každoročne zverejňujú okolo mája alebo júna.


Trump nariadil zvýšenie sankcií proti Iránu, ceny ropy pokračujú v poklese

WASHINGTON. Americký prezident Donald Trump nariadil zvýšenie sankcií proti Iránu namiesto vojenskej akcie. Ceny ropy na to zareagovali poklesom. Napätie na Blízkom východe však zostáva zvýšené. Saudská Arábia uviedla, že predloží dôkazy spájajúce Irán s víkendovými útokmi na saudskoarabské ropné zariadenia. USA už predtým vyhlásili, že za útokmi je Irán, ktorý to však popiera. Trump v stredu uviedol, že nariadil ministerstvu financií, aby "výrazne zvýšilo" sankcie proti Iránu. Ceny ropy pokračujú v poklese. Už v utorok (17. 9.) padli o 6 %. Saudská Arábia totiž oznámila, že rýchlo obnoví produkciu narušenú útokmi a že už zákazníkom dodáva rovnaké objemy ako pred útokmi. Americká ropa WTI s októbrovým kontraktom sa o 15.13 SELČ predávala po 58,30 USD (52,88 eura) za barel (159 litrov), teda o 1,04 USD alebo 1,75 % nižšie ako v utorok na konci obchodovania na newyorskej komoditnej burze. Novembrový kontrakt na severomorskú ropu Brent zlacnel o 68 centov alebo 1,07 % na 63,87 USD za barel.


AKTUALIZOVANÉPolícia po prestrelke zadržala podozrivého z útokov v New Yorku a okolí

Obama vyhlásil, že extrémisti ani teroristi nemôžu narušiť americký spôsob života.

NEW YORK. Americké orgány zatkli po prestrelke v štáte New Jersey 28-ročného Ahmada Khana Rahamiho a umiestnili ho do väzby - niekoľko hodín po tom, čo ho identifikovali ako podozrivého v prípadoch výbušných zariadení umiestnených v New Yorku a New Jersey. Zatiaľ však nenašli žiadne dôkazy, že podozrivý z útokov Ahmad Khan Rahami patril do širšej teroristickej bunky. Starosta New Yorku a policajný komisár takisto uviedli, že v súčasnosti nepátrajú po žiadnych ďalších podozrivých. Zábery televízie WABC zachytili Rahamiho, ako ho na nosidlách nakladajú do sanitky v meste Linden v New Jersey. Zdalo sa, že je pri vedomí a obzerá sa okolo seba, napísala tlačová agentúra AP. Pri prestrelke utrpeli zranenia aj dvaja policajti, ale podľa úradov nejde o vážne zranenia. Starosta Lindenu Derek Armsted uviedol, že majiteľ jedného z miestnych barov nahlásil, že v chodbe vedúcej do jeho podniku spí človek. Situáciu išiel preveriť policajt a ten spoznal Rahamiho, ktorého polícia identifikovala už skôr ako podozrivého v prípade bombových útokov, zverejnila o ňom správu a začala po ňom pátrať kvôli vypočúvaniu. Rahami vytiahol na privolaného policajta strelnú zbraň a postrelil ho do trupu, hoci mal na sebe nepriestrelnú vestu. Do prestrelky sa zapojili ďalší policajti a Rahamiho zložili na zem, vyhlásil policajný kapitán James Sarnicki. Americká polícia dala už skôr do súvislosti bombové útoky v New Yorku a New Jersey a vyhlásila, že v týchto prípadoch pátra po mužovi, ktorého chce vypočuť. Polícia zverejnila aj fotografiu 28-ročného Ahmada Khana Rahamiho a uviedla, že prípady čoraz viac vyzerajú ako teroristický čin s napojením na zahraničie. Podľa polície v New Jersey to vyplýva z informácií od amerického Federálneho úradu pre vyšetrovanie (FBI). Úrady pátrali po 28-ročnom Rahamim, naturalizovanom občanovi USA z Afganistanu. Jeho posledným známym bydliskom bolo mesto Elizabeth v New Jersey, kde FBI v pondelok ráno vydal príkaz na domovú prehliadku a tá sa uskutočnila. Mesto leží neďaleko New Yorku. Newyorský guvernér Andrew Cuomo na základe nových informácií z vyšetrovania tiež nevylúčil možné spojenie výbuchu s medzinárodným terorizmom, čo ešte v nedeľu odmietal. Informovala o tom agentúra Reuters. Cuomo vyhlásil, že vo svetle nových údajov možno hovoriť aj o medzinárodnom pozadí teroristického činu. "Včera (v nedeľu) sme tieto informácie ešte nemali. Dnes by sme nemali byť prekvapení, keď vyšetrovatelia k takému záveru dôjdu," povedal. Guvernér tiež uviedol, že nič nenasvedčuje tomu, že by hrozili ďalšie útoky. Ľudia ale podľa neho musia byť vždy pripravení na podobnú udalosť. Udalosti v New Yorku a New Jersey komentoval v Bielom dome aj prezident Barack Obama. Vyhlásil, že zrejme nijako nesúvisia s ďalším víkendovým útokom, pri ktorom neznámy muž v uniforme bezpečnostnej agentúry napadol v štáte Minnesota ľudí nožom. Tento čin podľa prezidenta vyšetruje FBI ako teroristický útok. Vyšetrovanie všetkých víkendových incidentov podľa Obamu rýchlo pokračuje. Šéf Bieleho domu vyhlásil, že extrémisti ani teroristi z Islamského štátu nemôžu narušiť americký spôsob života. Obama zároveň vyzval občanov, aby v prípade akéhokoľvek podozrivého diania bezodkladne informovali políciu.


Slovensko bude mať od apríla tretiu súkromnú prírodnú rezerváciu

BRATISLAVA. Slovensko bude mať od 1. apríla novú súkromnú prírodnú rezerváciu Roháčia. Ako na svojej stránke informuje Lesoochranárske zoskupenie VLK, ktoré o zriadenie rezervácie bojovalo šesť rokov, Roháčia má výmeru vyše 17 hektárov a nachádza sa pri obci Mučín v okrese Lučenec. „Okresný úrad Banská Bystrica závršil šesť rokov tvrdej práce pri presadení, aby sa súkromný les stal súkromnou prírodnou rezerváciou s piatym stupňom ochrany,“ uvádza VLK. Znamená to, že celé územie novej rezervácie bude bezzásahové a bude tam platiť najvyšší stupeň ochrany. Predmetom ochrany sú biotopy a druhy európskeho významu. V Roháčej sa nachádzajú vzácne dubovo-cérové a dubovo-hrabové lesy a druhy ako roháč, fúzač, salamandra či ďateľ. „Predmetom ochrany súkromnej prírodnej rezervácie sú prirodzené procesy a nerušený vývoj geobiologického spoločenstva,“ píše VLK. Roháčia bude už treťou súkromnou rezerváciou na Slovensku. Prvé dve súkromné prírodné rezervácie v strednej Európe Vlčia a Rysia budú mať 1. apríla už 15 rokov. Všetky spravuje Lesoochranárske zoskupenie VLK. Rezervácia Vlčia s rozlohou vyše 21 hektárov sa nachádza v Prešovskom kraji v pohorí Čergov. Bukovo-jedľový les odkúpilo združenie VLK ešte v roku 1998 od súkromníka za 3,2 milióna korún (cca 100 000 eur), pričom na kúpu sa zozbierali ľudia z 19 krajín celého sveta prostredníctvom zbierky Kúp si svoj strom. Odvtedy sa vo Vlčej nezasahuje, neťaží sa drevo, nesadia stromy, nevyťahujú sa mŕtve kmene a v lese sa nepoľuje. Rezerváciu s najvyšším 5. stupňom ochrany sa podarilo pre problémy s úradmi vyhlásiť až 1. apríla 2004. Súkromná prírodná rezervácia Rysia má rozlohu 30,49 ha a nachádza sa v Trenčianskom kraji v centrálnej časti Strážovských vrchov. Zoskupeniu VLK les daroval v roku 1998 súkromný majiteľ, ktorý v lese nezasahoval už od roku 1994. Rysia sa stala druhou súkromnou rezerváciou v strednej a východnej Európe, v ktorej platí najvyšší, piaty stupeň ochrany, taktiež 1. apríla 2004. Rovnako ako Vlčia, aj Rysia je zaradená do národného zoznamu navrhovaných území európskeho významu NATURA 2000.


Zeman súhlasí s vymenovaním Zaorálka za ministra kultúry

PRAHA. Kandidátom Českej strany sociálnodemokratickej (ČSSD) na ministra kultúry je bývalý minister zahraničných vecí Lubomír Zaorálek. V stredu to oficiálne oznámil predseda ČSSD Jan Hamáček. Hamáček tvrdí, že Zaorálek je skúsený politik a úspešný minister zahraničných vecí. "Zvládol riadenie podstatne väčšieho rezortu než je ministerstvo kultúry," dodal. Premiér Andrej Babiš pre Českú televíziu povedal, že so Zaorálkom by ako s ministrom kultúry problém nemal. Hamáček tak očakáva, že hneď ako Babišovi odovzdá oficiálnu nomináciu, odošle ju na Pražský hrad. Zaorálek by sa podľa neho mal taktiež čo najskôr zapojiť do rokovania okolo rozpočtu. Český prezident Miloš Zeman súhlasí s návrhom na vymenovanie Lubomíra Zaorálka za ministra kultúry. "Po oficiálnom predložení návrhu premiérom sa pán prezident s Lubomírom Zaorálkom stretne, nasledovať bude vymenovanie za ministra. Termíny teraz hľadáme," uviedol Ovčáček na Twitteri. Zaorálek bol kritikom súčasného premiéra Babiša a nebol ani veľkým priaznivcom vstupu ČSSD do vlády. Ostro proti Babišovi vystupoval predovšetkým v predvolebnej kampani v roku 2017, a to ešte v čase, keď bol ministrom zahraničných vecí v spoločnej vláde s Babišovým hnutím ANO. České ministerstvo kultúry je bez šéfa od polovice prázdnin. K 31. júlu prezident Zeman po dlhých prieťahoch odvolal Antonína Staňka (ČSSD), navrhovaného nástupcu Michala Šmardu však vymenovať odmietal. V tom sa k nemu nakoniec pridal i premiér Babiš, ktorý pritom návrh nominanta ČSSD sám predložil. Šmarda tento týždeň v pondelok oznámil, že sa kandidatúry vzdáva.


Gibraltárske úrady prepustili zadržaných členov posádky iránskeho tankera

GIBRALTÁR. Gibraltárske úrady prepustili na kauciu všetkých štyroch dôstojníkov iránskeho tankera, ktorý zadržali minulý týždeň vo vodách tohto britského zámorského územia. Informovalo o tom Rádio Slobodná Európa (RFE/RL), ktoré s odvolaním sa na policajné zdroje dodalo, že členovia posádky boli prepustení za bližšie nešpecifikovaných podmienok a neboli voči nim vznesené žiadne obvinenia. Zdroje uviedli, že vyšetrovanie kauzy pokračuje a tanker Grace 1 je naďalej zadržiavaný. Podľa gibraltárskych médií členovia posádky tankera Grace 1 sú podozriví z porušenia právnych predpisov EÚ týkajúcich sa sankcií voči Sýrii, a to údajnými dodávkami ropy z Iránu do Sýrie. K zatknutiu členov posádky došlo vo štvrtok, keď bol zadržaný kapitán a hlavný dôstojník, a v piatok, keď polícia vzala do väzby dvoch ďalších členov posádky. Všetci štyria majú indickú štátnu príslušnosť. Ich zadržaniu predchádzala zdĺhavá prehliadka plavidla, v rámci ktorej zhabali a preskúmali nájdené dokumenty a elektronické zariadenia. Gibraltárske sily a britské námorníctvo zadržali tanker Grace 1 už 4. júla pre podozrenie, že sa v rozpore so sankciami Európskej únie snažil priviezť ropu do Sýrie. Podľa gibraltárskej vlády kontrola ukázala, že 330 metrov dlhý tanker, ktorý má kapacitu do dvoch miliónov barelov, bol "plný ropy". Irán označil zadržanie za "nezákonné" a uviedol, že tanker nesmeroval do Sýrie. AFP si všimla, že k zatknutiam členov posádky tankera Grace 1 došlo po tom, ako britská vláda skôr vo štvrtok uviedla, že posádky troch iránskych člnov sa v stredu v oblasti Hormuzského prielivu neúspešne pokúsili zastaviť tanker British Heritage. Iránske revolučné gardy akúkoľvek účasť na incidente popreli. Zároveň opäť varovali Spojené štáty a Britániu, že zadržiavanie supertankera Grace 1 ešte "hlboko oľutujú". Irán v piatok znova vyzval Britániu, aby okamžite prepustila ropný tanker a varoval, že ak tomu nedôjde, podnikne recipročné opatrenia.


Grigar skončil vo finále desiaty, na víťaza stratil viac ako trinásť sekúnd

K1 muži - finále: C1 ženy - finále: SEU D'URGELL. Slovenský kajakár Jakub Grigar obsadil na majstrovstvách sveta vo vodnom slalome desiate miesto. V nedeľnom finále v španielskom Seu d'Urgell zaostal za víťazom Jiřím Prskavcom z Česka o 13,33 sekundy. Druhý bol domáci David Llorente (+1,70), bronz získal jeho krajan Joan Crespo (+2,96). Dvadsaťdvaročný Grigar už s vedomím účasti na budúcoročných olympijských hrách v Tokiu predviedol dravú jazdu. Už v hornej časti trati však ťukol. V strednej pasáži išiel čisto, veľké problémy mu však spravila protivodná bránka číslo 20, na ktorej stratil mnoho času a navyše mu zasvietil druhý dvojsekundový trest. Tým sa definitívne pripravil o lepšie umiestnenie. Hoci nedokázal zopakovať strieborný úspech z MS 2015, cieľ splnil a po OH v Riu de Janeiro 2016, na ktorých obsadil piate miesto, sa predstaví aj na olympiáde 2020 v Tokiu. "Vo finále sa ide naplno. Začal som úplne zle v prvých štyroch bránkach, úplne mimo lajny. Nechal som tam veľa času a ťažko som sa do toho dostával. Potom som už aj riskoval v ťažkých protivodných bránkach a došli mi sily. Prišla obrovská chyba v spodnej časti, ale zároveň si myslím, že jazda mala aj pekné momenty. Takže moje pocity sú zmiešané," uviedol. Grigar bol v nedeľu jediný slovenský zástupca na štarte. Jeho kolegovia z K1 Andrej Málek ani Martin Halčin nepostúpili z rozjázd, rovnako ako singlistky Emanuela Luknárová, Monika Škáchová a Soňa Stanovská. V C1 sa zo zlata radovala Nemka Andrea Herzogová. Vo finále zdolala Austrálčanku Jessicu Foxovú o 94 stotín sekundy. Obhajkyňu titulu obrala o víťazstvo dvojsekundová penalizácia. Bronz vybojovala Nadine Weratschnigová z Rakúska (+5,93). Slovensko získalo na šampionáte tri zo štyroch miesteniek do Tokia. Už v piatok prvú vybojovali kajakárky Jana Dukátová a Eliška Mintálová vďaka postupu do semifinále, v sobotu splnili základný cieľ singlisti. Alexander Slafkovský sa predstavil vo finále a obsadil štvrté miesto, v redukovanom poradí by na OH stačilo aj 16. miesto Matej Beňuša v semifinále. Ani pre ženy v C1 nezhasli všetky nádeje, o olympiádu ešte zabojujú na M 2020 v Londýne. Tam bude v hre posledná miestenka.


Predsedníčka Súdnej rady víta, že Čaputová vetovala novelu zákona o sudcoch

BRATISLAVA. Predsedníčka Súdnej rady Lenka Praženková uvítala, že prezidentka Zuzana Čaputová vrátila poslancom národnej rady novelu zákona o sudcoch a prísediacich. Prezidentkou vetovaná novela má okrem iného zbaviť sudcov funkcie v prípade ich kandidovania vo voľbách do Národnej rady SR alebo Európskeho parlamentu. Hlava štátu vidí problém v spôsobe, akým k zániku funkcie dochádza. Praženková sa dištancuje od akýchkoľvek politických súbojov, preferencií a osobných ambícií jednotlivcov či skupín v oblasti slovenskej justície a politiky. "K problematike je nutné pristupovať objektívne, odborne a striktne v súlade s Ústavou SR, ústavnými princípmi a judikatúrou Ústavného súdu," uviedla. V rámci týchto princípov musí byť podľa nej zachovaný "aj princíp rovnosti prístupu k verejným funkciám a rešpektovanie záväznej judikatúry Ústavného súdu o zakotvení oddelenia statusu sudcu od výkonu tejto funkcie". Praženková poukazuje na to, že ústava umožňuje nositeľovi sudcovskej funkcie zastávať funkcie v zákonodarnej a výkonnej moci. "V takom prípade nastáva prerušenie výkonu funkcie sudcu," pripomína. Šéfka Súdnej rady zdôrazňuje, že právna úprava týkajúca sa statusu sudcov sa má riešiť v riadnom legislatívnom procese. Hovorí o potrebe rešpektovania kompetencie Súdnej rady byť súčasťou tohto procesu. Súdna rada má mať podľa Praženkovej možnosť podať k návrhu zákona stanovisko ešte pred schvaľovaním v parlamente. Praženková je pripravená viesť k tejto téme odbornú diskusiu na komplexnejšej a systémovej úrovni.


KLIKKlik: Najväčší škandál Facebooku a boj Googlu s Amazonom

Komentovaný prehľad technologických správ týždňa. Aj tom, čo znamená škandál Cambridge Analytica a ako sa otvárajú nové trecie miesta medzi Amazonom a Googlom.

Škandál Facebooku a firmy Cambridge Analytica, ktorá neeticky získala dáta desiatok miliónov používateľov a zneužila ich v politickej kampani, ktorý bývalý zamestnanec označil z "psychologickú vojnu". Trenie medzi Amazonom a Googlom. Medzi dvoma veľkými firmami sa objavujú nové trecie plochy. Amazon sa tlačí do ďalších a ďalších oblastí (Bloomberg) a Google ponúka väčší priestor konkurenčným predajcom (Reuters). Verejné povedomie o Amazone je na vzostupe, zatiaľ čo Google a Apple sa zosúvajú. Autonómne auto firmy Uber usmrtilo chodca. V USA Po prvý raz zahynul chodec v dôsledku zrážky s autonómnym autom. (SME) Čo to znamená pre autonómne autá a Uber ako firmu. YouTube pod tlakom konkurencie. Streamovacej službe pribúdajú konkurenti a problémy. Minulý týždeň sledovalo stream na konkurenčnej službe Twitch viac ako 600-tisíc ľudí (Verge). Youtube medzičasom upúšťajú milovníci zbraní, lebo vykázal videá o strieľaní (Bloomberg); diváci videí tiež začnú v najbližších mesiacoch vidieť viac reklamy, pretože YouTube spustí svoju platenú verziu globálne (doteraz len US) a neplatičov chce doslova "frustrovať" reklamami (Bloomberg). Algoritmus služby tiež ponúkal deťom konšpiračné videá (BI). Netflix má nový font. Na prvý pohľad nedôležitá správa, ale tento krok spoločnosti dokáže ušetriť milióny dolárov ročne.(Adweek) Slovenský Aeromobil už dokáže štartovať bez rozbehovej dráhy. (SME) Napíšte nám na adresu: ondrej.podstupka@sme.sk alebo david.tvrdon@smeonline.sk, prípadne do skupiny na Facebooku. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Francúzi ratifikovali dohovor, ktorý upravuje stíhanie zahraničných teroristov

BRUSEL, ŠTRASBURG. Francúzsko vo štvrtok ako ôsma európska krajina ratifikovala Dohovor Rady Európy (RE) o stíhaní zahraničných teroristických bojovníkov, ktorý bol prijatý v roku 2015 a ktorý oficiálne vstúpil do platnosti 1. júla 2017. Tento dohovor je vnímaný ako dodatočný protokol k Dohovoru Rady Európy o zabránení terorizmu z roku 2005. Nový dohovor dodáva na doterajší zoznam trestných činov nové prvky vrátane zámernej účasti na činnosti teroristických skupín, výcviku s cieľom páchania teroristických činov, vycestovania do zahraničia kvôli teroristickým aktivitám či financovaniu alebo napomáhaniu týchto aktivít. Francúzsko sa podľa RE stalo ôsmou členskou krajinou tejto paneurópskej organizácie, ktorá sa rozhodla pre ratifikáciu tohto dodatočného protokolu. Aby bol nový dohovor platný, musel byť ratifikovaný aspoň šiestimi krajinami 47-člennej organizácie. Okrem Francúzska dohovor už ratifikovali aj Albánsko, Bosna a Hercegovina, Dánsko, Lotyšsko, Moldavsko, Monako a Taliansko. Rada Európy v tejto súvislosti vyzvala ostatných 39 členských štátov, aby čo najskôr dohovor ratifikovali. "Prvýkrát v rámci medzinárodného práva máme nástroj, ktorý zločincov trestá za prípravu teroristických činov," vyhlásil generálny tajomník RE Thorbjörn Jagland v októbri 2015, keď bol prijatý Dohovor Rady Európy o stíhaní zahraničných teroristických bojovníkov.


Hurikán Irma môže stáť americké poisťovne až 31,08 miliardy eur

MONTE CARLO. Hurikán Irma, ktorý ešte devastuje Floridu a smeruje hlbšie do vnútrozemia Spojených štátov, spôsobí poisťovniam výdavky 20 až 40 miliárd dolárov (15,54 až 31,08 miliardy eur). Informovala o tom v Monaku spoločnosť AIR Worldwide, ktorá sa špecializuje na odhad škôd spôsobených prírodnými katastrofami. Experti v sobotu (9.9.) odhadovali škody na 15 až 50 miliárd dolárov. K uvedenej sume ešte musia pripočítať škody 5 až 15 miliárd dolárov na poistených nehnuteľnostiach na viacerých karibských ostrovoch. Irma sa dostala v nedeľu (10.9.) nad pevninu a pohybovala sa po západnom pobreží smerom na sever. Miami, hlavné mesto spolkového štátu, zasiahla len okrajovo. Devastovala však mestá Naples a Tampa. Experti poznamenali, že si hurikán nevybral trasu, ktorá by poisťovne vyšla podstatne drahšie. Napriek tomu sa nič nemení na fakte, že Irma bola najsilnejšou tropickou búrkou, ktorá zatiaľ zasiahla región. Irma prišla nad územie Spojených štátov krátko po hurikáne Harvey. Obe prírodné katastrofy síce znížia zisky zaisťovní poisťovní, ale nerozvrátia ich kapitálovú základňu. Uviedla to americká ratingová agentúra Standard & Poor's (S&P).


V Trnave sa zrodila bezgólová remíza. Senica rozstrieľala Nitru

Slovensko - o titul

Slovensko - o záchranu

Anglická liga

Španielska liga

Nemecká liga

Talianska liga

Česká liga

Pokračujú súboje o záchranu vo Fortuna lige.

PODBREZOVÁ. Futbalisti FK Železiarne Podbrezová remizovali s hráčmi Spartaka Trnava 0:0 v sobotňajšom stretnutí 4. kola nadstavbovej časti skupiny o záchranu v najvyššej slovenskej súťaže Fortuna lige 2018/2019. V prvom polčase mali výraznejšie príležitosti hráči Podbrezovej, Jozefa Špyrku však vychytal brankár hostí a Michal Obročník trafil iba žrď trnavskej svätyne. V druhom polčase sa naopak mohol presadiť útočník Trnavy Kubilay Yilmaz, ani jeden jeho pokus však neskončil v domácej sieti. Podbrezová nedokázala ani na štvrtý pokus zvíťaziť v nadstavbovej časti, pripísala si v nej tretiu remízu. Futbalisti Trnavy sa udržali na 7. pozícii v tabuľke. Naopak, Podbrezová na 10. mieste ešte v zostávajúcom priebehu bude mať výrazné záchranárske starosti. ŽK: 67. Viazanko, 78. Olatunji - 76. A. Sloboda, ČK: 90.+ Olatunji (Podbrezová) po 2. ŽK, rozhodovali: Smolák - Galo, Jenčura, 1003 divákov Podbrezová: M. Vantruba - Obročník, M. Oravec, Kiwior, A. Mojžiš - Viazanko, Paraj - Leško (69. Pavúk), Špyrka, Hlohovský (84. Breznaník) - Wiezik (64. Olatunji) Trnava: Bolek - Turňa, Janečka, Abena, Lovat - Markoski, Grendel, A. Sloboda, Čonka (80. Pekár) - R. Tavares (46. Lovás) - K. Yilmaz Góly: 8. C. Da Graca Kay, 25. Asmah, 50. El Moudane, 80. Castaňeda - 57. T. Vestenický, ŽK: 51. Krč - 45. P. Farkaš, 67. Kuník, 88. Šimončič, rozhodovali: Ziemba - Hrčka, Peter KováčSenica: Taborda - Asmah (82. Zezinho), R. Dias, C. Da Graca Kay, Krč - El Moudane, Dangubič (63. Deretti) - Tešija, Klapan, Castaňeda (85. Azankpo) - E. Ramírez Nitra: Pindroch - Charizopulos, P. Farkaš, Niba, Ján Chovanec - Šimončič - Gatarič, Bilovský, Šurnovský (54. Kuník) - Chobot (54. T. Vestenický), Sokovič (81. Vrábeľ) Gól: 89. Roguljič. Rozhodovali: Glova - Pozor, Poláček, ŽK: Slávik - Válovčan, Ďubek Trenčín: Chudý - Slávik, Šulek, Skovajsa, Yem - Van Arnhem - Lamine, Čatakovič (82. Roguljič), Sleegers (55. Corryn) - Bukari (90.+1 Kadák), Umeh Zlaté Moravce: Chovan - Čögley, Kwin Kwin, Asanovič, Brašeň - Švec (67. Orávik), Grozdanovski (90. Práznovský), Duga (79. Karlík), Válovčan - Ďubek - Dočekal


Tóth v prípade vraždy Kuciaka už svedčí pod vlastným menom

Rozpory vo výpovediach

Neutajený svedok

Komentár Kepplovej

Podcast

Potvrdil aj sledovanie Jána Kuciaka na prelome septembra a októbra 2017.

BRATISLAVA. Bývalý novinár a bývalý príslušník Slovenskej informačnej služby Peter Tóth potvrdil, že bol utajeným svedkom v prípade vraždy Jána Kuciaka a Martiny Kušnírovej. Tóth to povedal vo videu, ktoré zverejnil na sociálnej sieti. Oznámil, že už ďalej nebude utajeným svedkom, vypovedať bude ako obyčajný svedok pod svojím menom. „Výpoveď svedka pod svojou identitou má väčšiu váhu v trestnom konaní a ja chcem, aby boli vrahovia Jána Kuciaka potrestaní,“ povedal Tóth s vysvetlením, že chce uľahčiť prácu orgánom činným v trestnom konaní. Po úniku z vyšetrovacieho spisu viaceré médiá označovali Petra Tótha za utajeného svedka, ktorý po zadržaní Aleny Zsuzsovej a ďalších obvinených vypovedal v kauze vraždy novinára Jána Kuciaka a jeho priateľky Martiny Kušnírovej, Tóth to až doteraz popieral. Vo zverejnenom videu sa dištancuje od samotnej vraždy. „Keby som vedel o príprave vraždy Jána Kuciaka, tak Ján Kuciak a Martina Kušnírová ešte žijú,“ povedal. Potvrdil, že sprostredkoval sledovanie novinárov, ale on sám ho nevykonával. Ján Kuciak bol podľa neho sledovaný na prelome septembra a októbra 2017, teda niekoľko mesiacov pred vraždou, Tóth však odmieta, že by to súviselo s prípravou vraždy. Zdôraznil, že v celom prípade má len postavenie svedka a nie je v postavení spolupracujúceho obvineného. Novinára Jána Kuciaka a Martinu Kušnírovú zavraždili pred rokom v ich dome vo Veľkej Mači v okrese Galanta. Momentálne sú v prípade ich vraždy obvinení štyria ľudia, konkrétne Tomáš Sz. a Miroslav M. ako vykonávatelia, Zoltán Andruskó ako sprostredkovateľ a Alena Zsuzsová ako objednávateľka.


Nemecké výrobné ceny medziročne stúpli najviac za vyše päť rokov

Medzimesačne sa ceny priemyselných producentov zvýšili o 0,2 percenta.

WIESBADEN. Ceny nemeckých priemyselných výrobcov vo februári oproti rovnakému mesiacu vlaňajška posilnili o 3,1 percenta. Ich medziročný rast sa tak dostal na najvyššiu úroveň od decembra 2011. Medzimesačne sa februárové ceny priemyselných producentov krajiny zvýšili o 0,2 percenta. Informoval o tom na svojej internetovej stránke nemecký štatistický úrad Destatis. Bez zahrnutia energií sa výrobné ceny v krajine medziročne zvýšili o 2,2 percenta a medzimesačne o 0,3 percenta.Ceny energií v Nemecku vo februári medziročne posilnili o 5,4 percenta, ale vývoj cien jednotlivých produktov bol rozdielny. Ropné produkty oproti februáru minulého roka zdraželi o 22,7 percenta, ale ceny zemného plynu o 7,5 percenta oslabili. Medziprodukty medziročne zdraželi o 3,3 percenta. Ceny tovarov krátkodobej spotreby stúpli o 2,3 percenta a tovary dlhodobej spotreby zdraželi o 1,1 percenta.


Berlín odhaduje, že nemecká ekonomika v druhom kvartáli rástla

Stále pretrvávajú riziká pre rast hospodárstva v súvislosti s obchodnými spormi a brexitom.

BERLÍN. Nemecké ministerstvo hospodárstva (MH) odhaduje, že ekonomika krajiny, najväčšia v Európskej únii, zaznamenala v 2. štvrťroku mierny rast. Poukázalo pritom na pokles aktivity v nemeckom priemysle a - ako odhalili nedávne údaje - pomalší rast v sektore služieb. Ale po utlmenom výkone v 2. štvrťroku ministerstvo vo svojej správe, ktorú aktualizuje každý mesiac, predpovedá, že rast ekonomiky by sa mohol opäť stať výraznejším, ak sa ustáli situácia v externom prostredí. Dodalo zároveň, že stále pretrvávajú výrazné riziká pre rast hospodárstva v súvislosti s obchodnými spormi, očakávaným odchodom Británie z Európskej únie a geopolitickým napätím. Centrálna banka nedávno vo svojom odhade uviedla, že očakáva mierne zníženie výkonu hospodárstva v 2. štvrťroku.


Lubyová nie je spokojná so situáciou v ústave detskej psychológie

Ministerka školstva Martina Lubyová prišla nečakane na kontrolu Výskumného ústavu detskej psychológie.

BRATISLAVA. Ministerka školstva, vedy, výskumu a športu Martina Lubyová (nominantka SNS) nie je spokojná so situáciou, ktorá je momentálne vo Výskumnom ústave detskej psychológie a patopsychológie (VÚDPaP). Ako povedala po stredajšom rokovaní vlády, v utorok (19.6.) urobila vo VÚDPaP neplánovanú návštevu. "Videla som tam veci, ktoré ma tam zaujali. Už v minulosti, keď sme riešili takým manažérskym spôsobom niektoré problémy a zaoberali sme sa SWOT analýzou s riaditeľom ústavu, tak tam boli niektoré témy, ktoré sa riešili. A dodnes sa niektoré problémy nevyriešili," povedala Lubyová. Ako priblížila, počas návštevy ústavu zistila, že na "báze občianskeho združenia tam funguje škôlka v rámci denného centra, ktorá nie je metodicky ukotvená v zákone". Zároveň podľa jej slov nemá ani povolenie, aby fungovala ako škôlka. "Našla som tam deti, ktoré tam chodia. Aj rodičia sú zrejme zavádzaní v tom, že toto zariadenie je škôlka, ale nie je zaradené v sieti materských škôl, rovnako to nie je ani elokované pracovisko," povedala šéfka rezortu školstva. Zároveň poznamenala, že keď si vyžiadala štatút, dostala zmluvu medzi VÚDPaP a občianskym združením, ktoré uzavrelo predošlé vedenie. Lubyová zároveň uviedla, že do VÚDPaP išla kvôli tomu, že sa táto pracovno-právna záležitosť začala medializovať. "Chcela som sa presvedčiť, či je to, čo uvádzajú, na mieste. Do sporu sú zaangažované obe strany. Myslím si, že pravda je niekde uprostred. Človek musí prísť na miesto a presvedčiť sa o tých pomeroch," povedala Lubyová. Členovia školského výboru Národnej rady (NR) po pondelkovom prieskume vo VÚDPaP požiadali Lubyovú, aby riešila situáciu v ústave. Poslankyňa Veronika Remišová (OĽaNO) potvrdila, že sa stretla s vedením ústavu, ale aj so zamestnancami, ktorí podali či dostali výpoveď. Podľa jej slov zamestnanci hovorili o šikane, porušovaní práv zamestnancov, ale aj o neodbornom riadení. "Poslanecký prieskum nás nepresvedčil, že sa situácia kompetentne rieši. Keď tretina zamestnancov odíde z ústavu, svedčí to o jeho zlom manažmente," povedala Remišová. Doplnila, že na poslaneckom prieskume si pýtali ďalšie doplňujúce dokumenty. "Vyžiadame si správy o riadení ústavu za posledné tri roky, ale aj dokumenty o počtoch zamestnancov, štatút a organizačnú štruktúru, ktoré sa majú zmeniť, ale aj plnenia eurofondových projektov," priblížila Remišová. Pracovníci Detského centra VÚDPaP dali výpoveď k 11. júnu. Dôvodom bolo "hlboké pobúrenie z mocenských zásahov", ktorými má vedenie ústavu likvidovať centrum. TASR o tom informovala vedúca Detského centra Magdaléna Špotáková. Zároveň poukázala aj na neočakávané výpovede viacerým pracovníkom ústavu, ktoré prišli v priebehu mesiaca. VÚDPaP patrí medzi priamo riadené organizácie Ministerstva školstva, vedy, výskumu a športu SR.


Kočner a Bödör sa zastrájali vydierať Imreczeho, ukazuje Threema

BRATISLAVA. Mafiánsky podnikateľ Marian Kočner a Norbert Bödör chceli získať pod svoj vplyv prezidenta finančnej správy Františka Imreczeho. Písali si o tom cez aplikáciu Threema v správach z januára 2018. Na ich komunikáciu upozornil Denník N, ktorý ma prepisy správ k dispozícii. Imreczeho chceli vydierať tým, že peniaze z finančnej správy dostávala firma podnikateľa Michala Suchobu, ktorý je dlhoročným priateľom Imreczeho. Tejto firme sa podarilo získať IT zákazky za milióny eur. „Tak čo keby sme Feriho stisli za vajcia. Za tie lóve čo odtiaľ cez toho svojho koňa vyťahuje,“ navrhuje Kočner, ktorý prezývkou Feri označuje Imreczeho. „K….i sú dosratý. To by sme mohli. Už som ti hovoril že to by fuuu,“ odpovedá Bödör. Dodáva, že „aj Brhel by sa možno spamätal“. Získanie moci na Imreczem by Kočnerovi vyhovovalo pre jeho podozrenia z podvodov s daňami. Kočner totiž podozrivo prevádzal na ďalších vlastníkov napríklad byty vo Five Star Residence, a to podobne ako odsúdený podnikateľ Ladislav Bašternák. Kočner mal už aj premyslený plán, ako na Imreczeho. "Poďme na to. Dajme to tomu môjmu chlapcovi, čo ste ho zobrali do práce. Prvotná info je u tvojho človeka na sjf (spravodajská jednotka finančnej polície, pozn. red.)“ napísal Kočner cez Threemu. Spomínanej spravodajskej jednotke finančnej správy v tom čase šéfoval Pavol Vorobjov, ktorý je susedom bývalého policajného prezidenta Tibora Gašpara. Ide o policajta, ktorý v minulosti lustroval zavraždeného Jána Kuciaka a takmer tridsať ďalších novinárov.


Zomrel legendárny hokejový tréner Ján Starší

BRATISLAVA. Niekdajší hokejista a legendárny tréner Ján Starší zomrel v sobotu vo veku 85 rokov, keď podľahol dlhej chorobe. Informáciu pre TASR potvrdil hovorca Slovenského zväzu ľadového hokeja (SZĽH) Peter Jánošík. Ján Starší sa narodil 17. októbra 1933 v obci Sokolče, ktorá už dnes neexistuje, padla za obeť výstavbe vodnej nádrže Liptovská Mara. Takmer celú aktívnu kariéru absolvoval ako útočník v Slovane Bratislava. Na medzinárodnej scéne získal ako hráč jednu striebornú a dve bronzové medaily z majstrovstiev sveta. Ako tréner československého reprezentačného výberu sa podpísal pod dve zlaté, štyri strieborné a jednu bronzovú medailu zo svetových šampionátov. Na trénerskom konte má aj striebro zo zimných olympijských hier 1976 a rovnakú medailu aj z historicky prvého ročníka Kanadského pohára. Členom Siene slávy Medzinárodnej hokejovej federácie (IIHF) sa stal v roku 1999 a o tri roky neskôr ho zaradili aj medzi členov Siene slávy slovenského hokeja. V roku 2003 dostal od vtedajšieho prezidenta Slovenskej republiky Rufolfa Schustera Rad Ľudovíta Štúra II. triedy. S hokejom začal v Liptovskom Mikuláši a kanonierske schopnosti ukázal ako 16-ročný v zápase proti Vrútkam, ktorý Liptáci vyhrali 42:0 a Ján Starší strelil 15 gólov. V mladosti vynikal aj v stolnom tenise, zdobí ho dorastenecký slovenský titul vo dvojhre a československý vo štvorhre. Hrával aj futbal za Iskru Liptovský Mikuláš a nepohrdol ani basketbalom. Aj napriek rôznorodým športovým záujmom zvíťazil u Staršieho hokej. Po maturite na gymnáziu v Liptovskom Mikuláši odišiel študovať do Bratislavy na Vysokú pedagogickú školu. Dres Slovana Bratislava si prvýkrát obliekol v roku 1952. V najslávnejšom slovenskom klube pôsobil do roku 1966 s výnimkou dvoch rokov (1954 - 1956), keď študoval v Prahe a hrával za vtedajší Spartak Sokolovo. V tíme Slovana vytvoril najprv s centrom Karolom Fakom a neskôr s Jozefom Golonkom a s ďalším krídlom Júliusom Černickým v tej ére najúdernejší útok v najvyššej československej súťaži. V sezóne 1959/1960 sa stal aj kráľom strelcov prvej ligy, ale ligový titul so Slovanom nikdy nezískal. Slovan skončil v ére Staršieho štyrikrát druhý a dostal prívlastok "korunný princ ligy". Celkovo strelil v najvyššej súťaži za 14 sezón 267 gólov a odohral viac než tristo zápasov. Hokejové schopnosti Jána Staršieho sa nestratili ani v konkurencii československej reprezentácie, za ktorú odohral 73 zápasov a strelil 29 gólov. Zo štyroch svetových šampionátov si odniesol tri cenné kovy. Jednu striebornú medailu z roku 1961 z majstrovstiev sveta vo Švajčiarsku a dve bronzové medaily z domáceho šampionátu 1959 a z MS 1963 vo Švédsku. Československo reprezentoval na zimných olympijských hrách 1960 v Squaw Valley, na ktorých skončilo štvrté. Na týchto ZOH bol ako prvý slovenský hokejista v histórii vlajkonosičom československej výpravy. Aktívnu hráčsku kariéru ukončil v roku 1966 a zároveň sa začala jeho nemenej úspešná trénerská cesta. Ako kouč začínal v bývalej Nemeckej spolkovej republike na striedačke Bayernu Mníchov. Najväčšie úspechy slávil ako tréner československej reprezentácie. Spolu s Čechom Karlom Gutom vytvoril trénerskú dvojicu, ktorá reprezentáciu v rokoch 1973 až 1979 priviedla k dvom titulom majstrov sveta (1976, 1977) a k štyrom strieborným medailám z MS. Pod ich vedením slávil československý výber aj úspech na ZOH v Innsbrucku, kde v roku 1976 získal striebro. To však nebolo všetko, lebo striebro si pod vedením Staršieho a Guta priniesol tento výber aj z historicky premiérového ročníka Kanadského pohára (1976). K bronzu z MS doviedol československý výber aj v roku 1988, keď spolupracoval s Františkom Pospíšilom. Trpkú príchuť prívlastku "korunný princ ligy" okúsil Ján Starší opäť ako tréner Slovana Bratislava. V rokoch 1968 až 1974 obsadil Slovan zase štyrikrát druhé miesto. Ligové tituly sa mu podarilo získať v rokoch 1981 a 1989, ale s vtedajšími západonemeckými tímami SC Riessersee a SB Rosenheim. Do histórie slovenského hokeja sa Doc. PhDr. Ján Starší, CSc. zapísal aj ako veľký hokejový odborník. Štvrťstoročie pôsobil na Fakulte telesnej výchovy a športu Univerzity Komenského v Bratislave, kde prednášal o hokejových tréningových metódach, ktoré uplatňoval aj vo vlastnej trénerskej praxi. Jeho poznatky roky využíval SZĽH, v ktorom pôsobil ako predseda trénerskej rady, člen výkonného výboru či ako konzultant.


Babišovci schválili koaličnú dohodu s ČSSD

Koalíciu má tolerovať Komunistická strana Čiech a Moravy a vláda sa má opierať o 108 poslancov.

PRAHA. Členovia hnutia ANO schválili v piatok návrh koaličnej zmluvy s Českou stranou sociálnodemokratickou (ČSSD). Šéf hnutia Andrej Babiš teda už naďalej nebude musieť počúvať, že je "premiér v demisii", píše spravodajský server iDNES.cz. Koalíciu ANO s ČSSD má tolerovať Komunistická strana Čiech a Moravy (KSČM) a vláda sa má opierať o 108 poslancov. Sociálni demokrati ešte musia vznik takejto vlády potvrdiť vo vnútrostraníckom referende.  Zároveň určilo referendovú otázku, ktorá znie: "Súhlasíte s tým, aby ČSSD vstúpila do vlády s ANO?"  Referendum bude prebiehať od 21. mája do 14. júna a jeho výsledky budú známe 15. júna, povedal podľa spravodajského servera Novinky.cz predseda ČSSD Jan Hamáček. Oproti pôvodnému plánu tak referendum potrvá o týždeň dlhšie.  Piatkové rokovanie vedenia ČSSD zároveň ukázalo, že strana je rozpoltená a niektorí jej členovia sa kategoricky stavajú proti vláde s trestne stíhaným šéfom ANO Andrejom Babišom, komentoval situáciu portál Aktuálně.cz. Dlhá a búrlivá diskusia straníckych špičiek vyústila v dohodu, v súlade s ktorou zverejní Hamáček ešte pred začiatkom referenda mená všetkých možných ministrov.  "Prešiel návrh, že mená ministrov bude musieť schváliť predsedníctvo," potvrdil denníku Právo predseda Senátu Milan Štěch, ktorý je najviditeľnejším a najvyššie postaveným kritikom vlády s ANO. Takýto výsledok však pokladá za čiastkový úspech. Na margo budúcej vlády s ANO sa po zasadnutí vedenia ČSSD rezervovane a skepticky vyjadrovali podľa Aktuálně.cz aj ďalší poprední predstavitelia vedenia, ako podpredseda ČSSD Roman Onderka či poslanec a bývalý podpredsedu strany Lubomír Zaorálek. "Som rád, že sme sa nejako dohodli. Koaličná zmluva je dôležitá, ale ešte dôležitejšie je, aby to fungovalo lepšie než počas prvej koaličnej vlády," uviedol Babiš pri príležitosti osláv šiesteho výročia vzniku politického subjektu ANO.


Samotár zrodený pre zabíjanie. Čo vieme o strelcovi z Texasu

Študentov, s ktorými sa poznal, útočník údajne ušetril.

HOUSTON. Súd v americkom štáte Texas odmietol prepustiť na kauciu 17-ročného mladíka, ktorý je obvinený, že na strednej škole v texaskom meste Santa Fe zastrelil desiatich ľudí a desať ďalších zranil. Dimitrios Pagourtzis, ktorého pred súd priviedli v putách, tak zostane až do súdneho procesu vo väzbe. Študent, ktorý podľa úradov zbraňami svojho otca zavraždil deväť spolužiakov a učiteľa, súhlasil s úradne prideleným advokátom. Obvinený sa nevyjadril, či sa cíti nevinný alebo vinný. So sudcom komunikoval prostredníctvom videohovoru z galvestonskej väznice. Masaker sa odohral v meste Santa Fe, ktoré leží asi 50 kilometrov juhovýchodne od Houstonu. Totožnosť obetí médiá zatiaľ nepoznajú, vyšetrovatelia ich majú zverejniť v sobotu. Pagourtzis usmrtil deväť študentov a učiteľa zbraňou, ktorú jeho otec zrejme vlastnil legálne. Do školy mladík prišiel ozbrojený puškou a pištoľou. Spolužiaci strelca označili za tichého samotára, s ktorým nikdy neboli problémy. Vášnivo sa vraj oddával videohrám a chcel sa stať príslušníkom americkej námornej pechoty. Polícia o ňom doteraz žiadne informácie nemala. Policajti ešte stále skúmajú, či útočník nemal komplica. Zisťujú tiež, koľko výbušnín Pagourtzis do školy priniesol a či niektorá obeť explózií zomrela. Podľa agentúry AP išlo o rúrkové nálože, fľaše so zápalnou zmesou a trhavinu v tlakovom hrnci. Výbušniny boli nájdené aj v dome, kde útočník býval, a v jeho aute. Veľkou záhadou podľa vyšetrovateľov zostáva motív. Študentov v napadnutej triede, s ktorými sa poznal, útočník údajne ušetril. Chcel vraj, aby niekto o jeho čine mohol vypovedať. Z útočníkovho facebookového účtu, ktorý bol po masakri zmazaný, podľa polície priamo nevyplýva, že by útok plánoval. Na stránkach však bola fotografia trička s nápisom "Born to kill" (Zrodený pre zabíjanie). Zdravotníci v sobotu agentúre Reuters povedali, že štyria z desiatich zranených sú v kritickom stave. Sú medzi nimi aj dvaja policajti, ktorí sa pokúsili útočníka zastaviť. Podrobnosti o ich čine však zatiaľ na verejnosť neprenikli.


Hovoria o najvyššom záväzku. EÚ a Čína sa prihlásia k parížskej klimatickej dohode

Dohodu opakovane kritizoval americký prezident Donald Trump.

BRATISLAVA. Čína a Európska únia pripravujú spoločné vyhlásenie, v ktorom sa prihlásia k cieľom parížskej klimatickej dohody. Informuje o tom vo štvrtok spravodajský portál BBC. Návrh dokumentu, ktorý má portál k dispozícii, označuje realizáciu dohody za „najvyšší politický záväzok“. Spoločné vyhlásenie majú obe strany zverejniť v piatok po summite v Bruseli. Krok možno považovať za odkaz americkému prezidentov Donaldovi Trumpovi, ktorý má podľa medializovaných informácií čoskoro oznámiť, že Spojené štáty americké od dohody odstupujú. Na spoločnom vyhlásení o klimatických zmenách pracovali Čína a EÚ vyše roka, informuje BBC. Dokument označuje globálne otepľovanie za „otázku národnej bezpečnosti“. Zdôrazňuje tiež, že zmena ekonomického modelu smerom k čistým energiám má potenciál vytvárať pracovné miesta a podporiť hospodársky rast. „Parížska dohoda je dôkaz, že vďaka spoločnej politickej vôli a vzájomnej dôvere môže multilateralizmus uspieť pri vytváraní férových a efektívnych riešení najvážnejších globálnych problémov našich čias. EÚ a Čína zdôrazňujú, že efektívna implementácia Parížskej dohody vo všetkých jej aspektoch je najvyšším politickým záväzkom,“ uvádza sa v dokumente, Parížska dohoda o zmene klímy nadobudla účinnosť vlani v novembri. Dokument zaväzuje krajiny, aby pracovali na obmedzení globálneho otepľovania o najmenej dva stupne Celzia a aby si stanovovali päťročné ciele na zníženie emisií skleníkových plynov. Krajiny, ktoré ratifikovali Parížsku dohodu, zahŕňajú aj Spojené štáty a produkujú 70 percent celosvetových emisií a tri štvrtiny svetového hrubého domáceho produktu (HDP). Dohodu opakovane kritizoval americký prezident Donald Trump, ktorý sľuboval, že v prípade zvolenia do úradu od nej USA odstúpia. Trump, ktorý v minulosti nazval globálne otepľovanie podvodom, odmietol dohodu o zmene klímy podporiť aj na minulotýždňovom summite štátov G7 v sicílskej Taormine. Svoju neochotu zdôvodnil tým, že na rozhodovanie potrebuje viac času. Podľa viacerých médií, ktoré sa odvolávajú na zdroje z prostredia Bieleho domu, má Trump rozhodnutie o vystúpení z dohody oznámiť už vo štvrtok.


Polícia podľa výboru pri nahrávke rozhovoru Trnku s Kočnerom nepochybila

BRATISLAVA. Polícia pri nahrávke rozhovoru bývalého generálneho prokurátora Dobroslava Trnku a Mariana Kočnera nepochybila, konala podľa princípov vyšetrovania. Oznámil to predseda parlamentného brannobezpečnostného výboru Anton Hrnko (SNS). Kedy budú vznesené obvinenia, nepovedal ani on, ani Andrej Hrnčiar (Most-Híd). Nezaradený poslanec Ľubomír Galko poznamenal, že rýchlejšie mohla konať prokuratúra. Verí, že ľudia, ktorí pochybili, budú aj obvinení. Informácie výboru poskytla ministerka vnútra Denisa Saková (Smer) a policajný prezident Milan Lučanský, ktorých na rokovanie pozvali práve pre zverejnenú nahrávku. "Na utajovanom výbore sme dostali podrobnú informáciu o celom procese, ktorý polícia vykonávala s touto nahrávkou, aj o niektorých veciach týkajúcich sa spôsobu vyšetrovania," skonštatoval Hrnko. Podľa jeho slov členovia výboru jednohlasne prijali uznesenie, že polícia nepochybila, konala podľa princípov vyšetrovania a nedochádzalo k zdržiavaniu vyšetrovania. Doplnil, že ak dochádzalo pri vyšetrovaní ku zdržaniam, bolo to spôsobené komunikáciou s prokuratúrou pri zbavovaní mlčanlivosti osôb z nahrávky. Policajný prezident sa mal vyjadriť aj k medializácii prípadu, negatívne informácie o polícii a spôsobe jej konania vraj nemusia podporovať morálku a stabilitu v policajnom zbore. Hrnko zdôraznil, že nahrávka bola získaná nelegálnym spôsobom a je potrebné ju verifikovať z iných zdrojov. Galko skonštatoval, že vo výbore dostali informácie nad rámec očakávaní. "Ak by som niečo mal kritizovať, zaskočila ma informácia o prokuratúre. Mohla vo viacerých krokoch konať rýchlejšie," podotkol. Verí však, že v dohľadnej dobe bude vidieť výsledky a že bude polícia o nich informovať. Denník N začiatkom týždňa informoval, že získal 70-minútovú nahrávku rozhovoru Trnku s Marianom Kočnerom. Zvukový záznam z leta 2014 si mal urobiť Marian K. Týkať sa má údajného Trnkovho pokusu o vydieranie Jaroslava Haščáka nahrávkou jeho rozhovoru v konšpiračnom byte z kauzy Gorila. Podľa Denníka N Kočner vyšetruje bývalého generálneho prokurátora, vrieska naňho vulgarizmy, vyhráža sa jemu aj jeho kumpánom fyzickou likvidáciou a tým, že jeho syn skončí. Haščák sa dištancuje od všetkých "domnelých aktivít", s ktorými má byť podľa komunikácie spájaný, a odmieta ich. Generálny prokurátor (GP) SR Jaromír Čižnár odmieta tvrdenia o nečinnosti pri zbavovaní mlčanlivosti prokurátora Dobroslava Trnku mlčanlivosti. Jeho stanovisko zopakovala hovorkyňa GP Andrea Predajňová v reakcii na rozhodnutie brannobezpečnostného parlamentného výboru. Dodáva, že výbor na rokovanie nepozval nikoho z prokuratúry. "Generálny prokurátor sa ostro ohradzuje voči tvrdeniam niektorých politikov a médií, že pri zbavovaní mlčanlivosti prokurátora Dobroslava Trnku koná s prieťahmi, respektíve koná obštrukčne," uvádza sa v stanovisku, ktoré zobrazuje časový harmonogram postupu. Trestné stíhanie vo veci zneužívania právomoci verejného činiteľa a prijímania úplatku začali dňa 19. marca 2019. Žiadosť na zbavenie mlčanlivosti Trnku prišla podľa GP 1. augusta. "Teda takmer po piatich mesiacoch od začatia trestného stíhania vo veci," zdôrazňuje Predajňová.


Mimoriadna schôdza nebude, opozícia návrh stiahne

Opozícia chcela odvolávať premiéra Roberta Fica, ten podal demisiu.

BRATISLAVA. Mimoriadna schôdza Národnej rady, ktorá sa mala uskutočniť v pondelok (19.3.) s cieľom vysloviť premiérovi Robertovi Ficovi (Smer) nedôveru, nebude. Keďže šéf kabinetu abdikoval sám, opozícia ako iniciátor rokovania svoj návrh stiahne. "Spojíme sa s partnermi z OĽaNO a Sme rodina a urobíme všetky kroky, aby táto schôdza nebola. Lebo nemá žiadnu logiku odvolávať premiéra, ktorý demisiu podal a bola aj prezidentom Andrejom Kiskom prijatá," povedal pre TASR podpredseda SaS Ľubomír Galko. Návrh na vyslovenie nedôvery premiérovi, a teda aj celej vláde, prišiel po vražde investigatívneho novinára Jána Kuciaka a jeho snúbenice Martiny Kušnírovej a po zverejnení Kuciakovho nedokončeného článku. V tom zavraždený novinár píše aj o údajnom prepojení vládnych politikov na kalábrijskú mafiu. Opozícia vyhlásila, že premiérovi a vláde nedôverujú, že kabinet stratil legitimitu.


Maas varoval pred zvyšovaním napätia vo vzťahoch s Iránom

Británia, Francúzsko a Nemecko budú úzko spolupracovať.

PARÍŽ. Nemecký minister zahraničných vecí Heiko Maas v pondelok v Paríži vyhlásil, že čo sa týka riešenia aktuálnej krízy v súvislosti s britským ropným tankerom, ktorý Irán v piatok zadržal v Hormuzskom prielive, Nemecko je v úzkom kontakte s ostatnými európskymi krajinami ako Francúzskom či Britániou. Informovala o tom agentúra DPA. "Nemali by sme podniknúť žiadne kroky, ktoré by viedli k eskalácii," uviedol Maas a dodal, že v pondelok a počas víkendu sa o tejto téme zhováral so svojimi francúzskymi a britskými rezortnými kolegami. "Dohodli sme sa, že Británia, Francúzsko a Nemecko budú veľmi, veľmi úzko spolupracovať," povedal Maas. Podľa jeho slov je dôležité sa aj naďalej spoliehať na diplomatické riešenia. Štáty Perzského zálivu by mali už konečne rokovať o námornej bezpečnosti, zdôraznil. "Nechceme eskaláciu. Musíme však akceptovať, že sú tu isté incidenty, ktoré sa musia vyriešiť," uzavrel svoje vyjadrenia Maas. Incident so zadržaním britskej lode prišiel po vyhrážkach Teheránu, že sa odplatí za to, že v britskom zámorskom území Gibraltár začiatkom júla zadržali iránsky tanker Grace 1 pre podozrenie z porušenia sankcií voči Sýrii. Piatkové zadržanie tankera na najdôležitejšej námornej trase pre obchod s ropou vníma Západ ako závažnú eskaláciu po troch mesiacoch konfrontácie, pri ktorej sa Irán a USA už dostali na pokraj vojny. Británia v pondelok Irán vyzvala na okamžité prepustenie ropného tankera plávajúceho pod britskou vlajkou.


Asociácia JAR zvažuje napadnutie verdiktu v prípade Semenyovej: Je to diskriminácia

Svetová a olympijská šampiónka trpí poruchou pohlavného vývoja.

JOHANNESBURG. Juhoafrická atletická asociácia (ASA) uvažuje, že napadne rozhodnutie Športového arbitrážneho súdu vo švajčiarskom Lausanne (CAS), ktoré obmedzuje olympijskú šampiónku Caster Semenyaovú v súťažení pre vysokú hladinu testosterónu. ASA označila verdikt za diskriminačný. CAS v stredu zamietol odvolanie Semenyovej voči pravidlu Medzinárodnej asociácie atletických federácií (IAAF), ktoré núti pretekárky pol roka pred súťažami v kategóriách od 400 m do míle udržať hladinu testosterónu pod stanovenú úroveň. V jej prípade to znamená, že musí užívať lieky na zníženie hladiny testosterónu. Proti verdiktu CAS sa môže odvolať na Švajčiarskom federálnom súde do 30 dní. Semenyová, vláda Juhoafrickej republiky, Športová konfederácia JAR a taktiež Olympijský výbor krajiny zhodne kritizovali rozhodnutie súdu v Lausanne. "Sme šokovaní z toho, ako môže taká vážená organizácia ako je CAS podporovať diskrimináciu. Čoskoro rozhodneme o našom ďalšom postupe a o tom, či napadneme rozhodnutie," uvádza sa v stanovisku ASA. Svetová a olympijská šampiónka na 800 metrov trpí poruchou pohlavného vývoja, čo zapríčiňuje vysokú úroveň testosterónu. To jej v konečnom dôsledku poskytuje výhodu pred ostatnými pretekárkami. Semenyová pre svoju odlišnosť zažila v minulosti mnoho nepríjemností, vrátane testu na pohlavie. CAS v roku 2015 zmrazil pravidlá IAAF v tejto záležitosti z roku 2011 s tým, že asociácia musí predložiť lepšie dôkazy. Svetová atletická organizácia preto zmenila svoje predpisy, ktoré po stredajšom rozhodnutí súdu v Lausanne nadobudnú účinnosť 8. mája. Informovala agentúra dpa.


Od roku 2022 sa budú montovať do áut systémy pre bezpečnosť jazdy

Nové autá budú musieť byť povinne vybavené početnými kontrolnými systémami.

BRUSEL. Nové autá od roku 2022 budú musieť byť povinne vybavené početnými elektronickými kontrolnými systémami. Medzi nimi bude kontrola dodržiavania smeru jazdy a asistent jej rýchlosti. Na tom sa dohodli vyjednávači Európskeho parlamentu (EP) a štátov EÚ v Bruseli. O tejto dohode informovali v utorok. Európska komisia prišla s týmto návrhom vlani. Chce ním dosiahnuť bezpečnejšiu jazdu na európskych cestách a znížiť v nej počet dopravných nehôd. V budúcnosti sa do áut dostane okolo 30 vysoko technologických systémov. Medzi nimi bude aj systém, ktorý neumožní vodičovi naštartovať vozidlo, ak si sadol za volant po požití alkoholu. V nákladných autách budú senzory, ktoré budú signalizovať vodičovi, že v slepom uhle sa nachádza chodec alebo bicyklista. Predstavitelia EP informovali, že navrhnuté kontrolné systémy vo vozidlách sa budú montovať od roku 2022. Všetky ostatné autá budú nimi vybavené od roku 2024.


Ministerka Lubyová verí, že program Učiace sa Slovensko predstaví do konca roka

Program zmien v školstve je podľa ministerky rozsiahly, no neúplný.

BRATISLAVA. Ministerka školstva Martina Lubyová (nominantka SNS) dostala v pondelok (2.10.) písomne návrh Národného programu rozvoja výchovy a vzdelávania Učiace sa Slovensko od jeho autorov. Ako uviedla, z dokumentu sa pokúsi zostaviť národný program. Verí, že sa to podarí do konca tohto roka. "Predtým by som chcela, aby to prešlo minimálne vo výbore a aby sa vyjadrili aj komunity, ktorých sa to najviac týka," poznamenala Lubyová. Dokument je podľa jej slov autorský. "Je pomerne rozsiahly a nie je napísaný spôsobom, ktorý by dovolil jeho implementáciu, čiže tam nie sú nejaké opatrenia priorizované, nie je tam časový rámec, rozpočet jednotlivých krokov. Národný program musí mať tieto vlastnosti," povedala. Dokument sa venuje napríklad zmenám v predškolskom vzdelávaní, práci učiteľa v regionálnom a vysokom školstve. Zmeny sa týkajú napríklad i predškolského vzdelávania, hodnotenia žiakov či zmien pri akreditácii vysokých škôl. Kvalitnejšia by podľa autorov reformy mala byť aj príprava budúcich učiteľov. Zvýšiť by sa mala aj podpora pre učiteľov vo forme asistentov tak, aby sa pedagógovia mohli venovať iba učeniu. Slovenská komora učiteľov (SKU) konštatuje, že vláda SR už 555 dní nemá víziu ani plán, podľa ktorého bude realizovať zmeny v školstve. "Do dnešného dňa nepredstavila vlastný národný program rozvoja školstva a nevznikol žiadny vládny materiál. Predseda vlády Robert Fico (Smer-SD) doteraz neoznámil žiadne kroky, podľa ktorých sa bude reformovať školstvo," uviedol šéf SKU Vladimír Crmoman. Učiace sa Slovensko je podľa SKU len autorským dielom externých poradcov ministerstva. "Vláda neplní vlastné programové vyhlásenie a hrozí, že do konca roka 2019 už neurobí nič podstatné," doplnil Crmonan. Ako ďalej doplnil, vychádza z období predchádzajúcich vlád, ktoré sa už tesne pred voľbami nedopracovali k zásadným zmenám v školstve. Experti, ktorí reformu pripravovali, vyhodnotili podľa rezortu takmer 4000 pripomienok. Niektoré z nich boli akceptované alebo čiastočne zapracované do výslednej verzie dokumentu. "Podľa autorov Učiaceho sa Slovenska sa podstata reformného dokumentu po zapracovaní pripomienok nezmenila. Pôvodný zámer bol teda jasný už v marci tohto roka a základné tézy sú verejne známe od októbra 2016. Preto je zarážajúce, že vláda SR nebola schopná doteraz predstaviť jasný plán krokov realizácie reformy na rok 2018 aj s jej finančným krytím," dodal Crmoman. K predstaveniu dokumentu Učiace sa Slovensko, ktorý má určiť smerovanie slovenského školstva, malo dôjsť pôvodne do konca augusta. Pre situáciu v rezorte školstva, kde došlo k výmene jeho šéfa, sa proces posunul. Bývalý minister Peter Plavčan (nominant SNS) po kritike pre rozdeľovanie eurofondov abdikoval koncom augusta na svoju funkciu.


Polícia kvôli piatim útokom žieravinou v Londýne zatkla dvoch tínedžerov

Útoky sa odohrali v priebehu zhruba 70 minút, pričom jedna obeť utrpela zranenia.

LONDÝN. Britská polícia zadržala dvoch tínedžerov vo veku 15 a 16 rokov podozrivých z toho, že spáchali päť útokov kyselinou, ku ktorým došlo vo štvrtok večer v Londýne v rozpätí 72 minút. Informovala o tom v piatok agentúra DPA s odvolaním sa na vyhlásenie londýnskej Metropolitnej polície. Oboch tínedžerov zadržali pre podozrenie z ťažkého ublíženia na zdraví a krádeže, ktorých sa mali dopustiť vo štvrtok v londýnskej štvrti Hackney o 22.25 h miestneho času, keď počas jazdy na mopedoch poliali muža kyselinou a ušli. Ďalšie podobné štyri útoky vykonané tiež dvoma mužmi na mopedoch sa udiali v čase od 22.49 h do 23.37 h. Všetky obete utrpeli pri útoku zranenia, ktoré ani v jednom prípade nie sú život ohrozujúce. Jednej z nich však podľa polície zranenia "zmenia život". Šéfka Metropolitnej polície Cressida Dicková uviedla, že útoky kyselinou sú nanajvýš barbarské. "Je to nový trend v tejto krajine. Kyselina môže spôsobiť príšerné zranenia," dodala. Aj premiérka Theresa Mayová označila útoky kyselinou za "desivé". Spravodajská stanica BBC dostala od Metropolitnej polície štatistiku, že od roku 2010 bolo hlásených viac ako 1800 útokov žieravinami. Páchatelia ich využívali pri vraždách, krádežiach a znásilneniach.


Signály z OPEC a Ruska znížili ceny ropy

Cena Brentu uzatvorila pod úrovňou 76,50 dolára za barel.

NEW YORK. Ceny ropy klesli na záver piatkového obchodovania o viac než dva doláre, pričom cena Brentu uzatvorila pod úrovňou 76,50 dolára za barel. Vývoj v závere týždňa spôsobil, že pokles zaznamenala ropa aj za celý týždeň a v prípade americkej WTI bol týždenný pokles najvýraznejší za takmer štyri mesiace. Dôvodom sú signály zo strany Organizácie krajín vyvážajúcich ropu (OPEC) a Ruska, že svetoví producenti by mohli obmedziť rozsah škrtov v objeme ťažby, na ktorom sa dohodli ešte koncom roka 2016 s platnosťou od začiatku roka 2017. Ruský minister energetiky Alexander Novak v piatok uviedol, že OPEC a štáty mimo organizácie, ktoré sa podieľajú na programe obmedzovania ťažby, sa na júnovej schôdzke vo Viedni pravdepodobne dohodnú na postupnom zmierňovaní tohto programu. "Predložených bude niekoľko možností. Je však pravdepodobné, že dôjde k postupnému zmierňovaniu (programu)," uviedol Novak. Agentúra Reuters s odvolaním sa na zdroje oboznámené so situáciou ešte skôr uviedla, že ministri z Ruska, Saudskej Arábie a zo Spojených arabských emirátov diskutovali o prípadnom zvýšení ťažby zhruba o jeden milión barelov denne. Producenti tak reagovali na rozhodnutie USA odstúpiť od jadrovej dohody s Iránom a zaviesť voči tejto krajine opätovné sankcie. To by sa dotklo aj vývozu ropy z Iránu. Práve obavy zo sankcií vytlačili cenu Brentu v minulých dňoch nad 80 USD za barel, najnovšie vyjadrenia Saudskej Arábie a Ruska však ceny ropy v jeho závere zrazili o tri až štyri percentá. "Po prekonaní psychologickej hranice 80 USD za barel sme vo štvrtok zaznamenali určitý ústup z týchto pozícií a navyše, vyjadrenia zo strany Saudskej Arábie a Ruska výpredaj dnes iba urýchlili," povedal v piatok v reakcii na vývoj na trhoch Matt Smith zo spoločnosti ClipperData. Cena severomorskej ropnej zmesi Brent s dodávkou v júli klesla na záver piatkového obchodovania o 2,35 USD (3 %) a obchodovanie uzatvorila na úrovni 76,44 USD (65,47 eura) za barel. Za celý týždeň zaznamenala pokles o 2,7 %, najväčší od začiatku apríla. Cena americkej ľahkej ropy WTI, rovnako s júlovým kontraktom, klesla na záver piatkového obchodovania o 2,83 USD (4 %) a obchodovanie ukončila na úrovni 67,88 USD za barel. Za celý týždeň klesla cena WTI o 4,9 %, čo predstavuje najvýraznejší týždenný pokles od začiatku februára.


Časovku na BinckBank Tour vyhral jazdec Ineosu, celkovým lídrom je stále Wellens

Najlepším netrvala časovka ani desať minút.

6. etapa (časovka na 8,4 km) HAAG. Talian Filippo Ganna z tímu Ineos sa stal víťazom šiestej etapy cyklistických pretekov BinckBank Tour, časovky na 8,4 kilometra v Haagu. Druhé miesto obsadil so stratou piatich sekúnd ďalší Talian Edoardo Affini (Mitchelton-Scott) a na treťom mieste skončil Holanďan Jos van Emden (Jumbo-Visma). V celkovom poradí pretekov vedie pred záverečnou etapou Belgičan Tim Wellens (Lotto-Soudal) s náskokom ôsmich sekúnd pred Švajčiarom Marcom Hirschim (Team Sunweb).


Po vyše storočí americký ropný koncern ExxonMobil opúšťa nórsky trh

Za svoje nórske aktíva by mal ExxonMobil získať 38 miliárd nórskych korún.

OSLO. Po vyše storočí opúšťa americký ropný koncern ExxonMobil nórsky trh. Podľa nórskej tlače spoločnosť plánuje predať svoje zvyšné nórske aktíva miestnej firme Var Energi patriacej pod taliansku spoločnosť Eni. Ako uviedol nórsky denník Dagens Naeringsliv, na ktorý sa odvolala agentúra AFP, za svoje nórske aktíva by mal ExxonMobil získať 38 miliárd nórskych korún (3,83 miliardy eur), pričom dohoda by oficiálne mala byť oznámená koncom septembra. Zdroj blízky rokovaniam, ktorý si neželal byť menovaný, pre AFP časový harmonogram potvrdil, dodal však, že firmy ešte stále rokujú. "Zatiaľ sme uzatvorili predbežnú dohodu," povedal zdroj. Podobne sa vyjadrila aj hovorkyňa firmy ExxonMobil v Nórsku Anne Fougnerová. Ako uviedla, počas prebiehajúcich rokovaní sa o nich firma nevyjadruje. Dokončenie transakcie bude znamenať úplný odchod firmy ExxonMobil z nórskeho trhu, na ktorý vstúpila v roku 1893. Spoločnosť sa v posledných rokoch zameriava na produkciu ropy z bridlíc v USA, ako aj na produkciu z lukratívnych ložísk v Guyane. Na druhej strane, Var Energi sa s objemom produkcie 300.000 až 350.000 barelov denne (1 barel = 159 litrov) posunie na pozíciu druhého najväčšieho producenta ropy v severskej krajine po spoločnosti Equinor. Už v júni nórske médiá informovali, že ExxonMobil plánuje predať zostávajúce nórske aktíva potom, ako v roku 2017 predal ropné ložiská, ktoré v krajine prevádzkoval. Zvyšné aktíva predstavujú menšinové podiely v približne 20 ropných a plynových ložiskách, ktoré prevádzkuje nórsky Equinor a britsko-holandská firma Royal Dutch Shell.


Izraelská armáda zastrelila mladého Palestínčana

Mladík sa snažil preniknúť cez plot na hraniciach Izraela a Predjordánska.

RAMALLÁH. Palestínske ministerstvo zdravotníctva v piatok oznámilo, že príslušníci izraelských bezpečnostných síl zastrelili na západnom brehu Jordánu 16-ročného Palestínčana. Informovala o tom agentúra AFP. Chlapec, ktorého identifikovali ako Abdalláha Ghajsa, zomrel podľa ministerstva po tom, čo neďaleko mesta Betlehem utrpel strelné poranenia srdca a pľúc. Palestínske média tvrdia, že mladík sa snažil preniknúť cez plot na hraniciach Izraela a Predjordánska. Chcel sa dostať do Jeruzalema s cieľom pomodliť sa v mešite al-Aksá na Chrámovej hore v posledný piatok moslimského pôstneho mesiaca ramadán. Okolnosti Palestínčanovej smrti nie sú známe a izraelská armáda sa k udalosti bezprostredne nevyjadrila. Izrael začal v roku 2002 budovať 250 kilometrov dlhú bariéru, ktorá oddeľuje Izrael a Predjordánsko, v reakcii na palestínske samovražedné bombové útoky. Podľa Izraela ide o dôležité bezpečnostné opatrenie. Múr často zasahuje do okupovaného územia a Palestínčania ho preto považujú za nástroj konfiškovania ich pôdy.


Nemecko odmietlo zaradiť tri štáty medzi bezpečné krajiny pôvodu

Nemecký minister vnútra Thomas de Maizere tvrdí, že ide o zlé rozhodnutie pre snahy zastaviť nelegálnu migráciu.

BERLÍN. Nemecká Spolková rada zamietla v piatok v súlade s očakávaniami návrh zákona, ktorý by uľahčil vyhosťovanie niektorých migrantov tým, že by označil Alžírsko, Tunisko a Maroko za tzv. bezpečné krajiny pôvodu. V Spolkovej rade (Bundesrat), legislatívnom orgáne zloženom zo 69 zástupcov jednotlivých spolkových krajín Nemecka, sa nenašla nadpolovičná väčšina hlasov, potrebná na schválenie tohto návrhu, ktorý predložila koaličná spolková vláda v Berlíne. Nemecký minister vnútra Thomas de Maizere i bavorská vláda už vyjadrili nad týmto rozhodnutím poľutovanie. Spolková vláda alebo Spolkový snem (Bundestag) teraz môžu zákon postúpiť sprostredkovaciemu výboru v snahe dohodnúť kompromisnú verziu. Za bezpečné krajiny pôvodu migrantov sú považované štáty, pri ktorých sa predpokladá, že tam nedochádza k politickému prenasledovaniu alebo neľudským trestom. Po zaradení uvedených troch severoafrických štátov na zoznam takýchto krajín by žiadosti ich občanov o azyl mohli v Nemecku odmietnuť ako neodôvodnené a posudzovať ich v zrýchlenom konaní. De Maiziere hovoril o "zlom dni pre snahy zastaviť nelegálnu migráciu". Podľa jeho slov nesú za to zodpovednosť najmä Zelení, ktorí majú zastúpenie vo vládach väčšiny spolkových krajín. Minister poukázal na to, že pašerácke bandy naďalej posielajú ľudí bez perspektívy na udelenie azylu na životunebezpečnú cestu do Európy, keď im falošne sľubujú lepšiu budúcnosť. Durínsky krajinský minister spravodlivosti Dieter Lauinger (Zelení) naopak zdôraznil, že jeho spolková krajina nenamieta proti cieľu rýchlejšieho vyhosťovania odmietnutých žiadateľov o azyl. Podľa jeho slov však existujú pochybnosti, či zmienená trojica severoafrických krajín spĺňa kritériá bezpečných krajín pôvodu. Konkrétne spomenul napríklad ochranu pre homosexuálov či pred politickým prenasledovaním v týchto štátoch.


Na pláži v Hurgháde dobodal útočník šesť turistiek, dve neprežili

Motív útočníka nie je známy, medzi zranenými je aj žena z Českej republiky.

HURGHÁDA, BRATISLAVA. Útočník nožom zabil dve turistky a ďalšie štyri zranil v piatok na hotelovej pláži v egyptskej Hurgháde. Podľa bezpečnostných zložiek útočník preplával z verejnej pláže na hotelovú. Po čine ho zatkli a v súčasnosti ho vypočúvajú. Podľa hotelového strážnika Abdala Abdalazíza zomreli dve Nemky na pláži potom, ako ich útočník bodol nožom trikrát do hrude. Informácie o obetiach sú neprehľadné. Médiá najskôr informovali o dvoch mŕtvych Ukrajinkách a neskôr o nemeckých turistkách. Nemecké úrady túto informáciu zatiaľ nepotvrdili. Medzi štyrmi zranenými má byť podľa egyptských úradov aj 36-ročná Češka. Potvrdil to aj český rezort zahraničia. Turistky previezli do miestnej nemocnice. Podľa bezpečnostných zdrojov pochádzali tri zranené zo Srbska a jedna z Poľska, píše denník Daily Telegraph. Agentúra Reuters uviedla, že medzi zranenými sú až dve Češky, české úrady to nepotvrdili. Útočník mal podľa svedkov hľadať cudzincov, pričom po arabsky kričal, že nechce Egypťanov. Hurgháda patrí medzi najobľúbenejšie letoviská aj medzi slovenskými turistami. Rozprestiera sa na 40 kilometroch pláží Červeného mora, táto oblasť je populárna ako miesto na potápanie s mnohými hotelmi a barmi. Útok prišiel len niekoľko hodín po tom, ako v Gíze pri Káhire zastrelili útočníci piatich policajtov, keď spustili paľbu na ich vozidlo. V Hurgháde naposledy teroristi útočili v januári 2016, keď dvaja útočníci v hoteli v centre mesta zranili troch turistov. Ministerstvo zahraničných vecí a európskych záležitostí (MZVaEZ) SR nemá informácie, že by boli v egyptskej Hurgade napadnutí aj slovenskí turisti. Pre TASR to uviedol riaditeľ tlačového odboru rezortu diplomacie Igor Skoček na margo útoku. "Slovenský zastupiteľský úrad v Káhire je v kontakte s miestnymi úradmi a políciou. Kontaktovali sme aj delegátov cestovných kancelárií v danej oblasti a podľa aktuálnych údajov v danom hoteli nie sú ubytovaní slovenskí občania," uzavrel Skoček. K piatku sa zaregistrovalo 1677 Slovákov dovolenkujúcich v Egypte.


Omsk vyhral aj v druhom zápase semifinále Východnej konferencie KHL

MOSKVA. V druhom stretnutí finále play off Východnej konferencie Kontinentálnej hokejovej ligy (KHL) zvíťazil Avangard Omsk na domácom ľade nad Ufou 4:1 a v sérii vedie 2:0 na zápasy. 2. finále play off Východnej konferencie KHL: Góly: 34. Širokov, 47. Beck, 56. Semjonov, 60. Jemelin - 44. Tkačov /stav série: 2:0/


V Dúbravke chcú obnoviť priame spojenie MHD na Kramáre

BRATISLAVA. Opätovnú možnosť priameho spojenia medzi Dúbravkou a Kramármi by mohlo priniesť využitie duobusu MHD. Práve na tomto type trolejbusu na alternatívny pohon, ktorý umožňuje jazdu bez trakčného vedenia, uskutočnia v utorok (14.2.) skúšobnú jazdu na trase medzi vozovňou na Hroboňovej ulici, Patrónkou a Dúbravkou. Iniciatíva vzišla z mestskej časti Bratislava-Dúbravka. Hovorkyňa mestskej časti Lucia Marcinátová vysvetlila, že aktivita reaguje na podnety seniorov, mamičiek s deťmi či tých, ktorí musia často navštevovať nemocnicu na Kramároch a pri ceste z Dúbravky sú nútení prestupovať na Patrónke. "Požiadavka priameho spojenia MHD na Kramáre sa opakovala i v prieskume mestskej časti, ktorý sa uskutočnil začiatkom tohto roka. Podnety dávali aj denné centrá seniorov a členovia Jednoty dôchodcov Slovenska," uviedla hovorkyňa. Pripomenula taktiež, že kedysi spájala Dúbravku s Kramármi autobusová linka č. 22, v roku 2013 ju čiastočne nahradila linka 120, premávajúca na trase Devínska Nová Ves - Dúbravka - Kramáre.


Pri migrácii je podľa Kaliňáka dôležitá ochrana hraníc a návratová politika

Únia by sa podľa Kaliňáka mala pri migrácii venovať efektívnym riešeniam.

BRUSEL, BRATISLAVA. Slovensko rešpektuje rozhodnutie Súdneho dvora EÚ o našej žalobe proti dočasnému mechanizmu povinného prerozdelenia žiadateľov o azyl. Minister vnútra Robert Kaliňák (Smer) to uviedol vo štvrtok pred začiatkom zasadnutia Rady EÚ pre vnútorné záležitosti v Bruseli. Minister, ktorý čelil zvýšenému záujmu európskych novinárov, v tejto súvislosti pripomenul, že podaná žaloba nemala odkladný účinok na rozhodnutie ministrov vnútra EÚ zo septembra 2015 o relokovaní 160-TISíC žiadateľov o azyl z územia Grécka a Talianska. Dodal, že nemala vplyv ani na povinnosť Slovenska relokovať utečencov, pričom verdikt Súdneho dvora EÚ v Luxemburgu o tejto povinnosti nič nové nehovorí. Na poznámku TASR, že Súdny dvor EÚ skonštatoval, že Rada EÚ sa v roku 2015 nedopustila nesprávneho posúdenia migračnej krízy a mala právo rozhodnúť o časovo obmedzenej schéme relokácií, Kaliňák upozornil, že prax ukázala, že išlo o neefektívne rozhodnutie, lebo za dva roky sa podarilo premiestniť len zhruba 16 percent z celkového počtu 160-tisíc migrantov. Nízke počty relokovaných sa podľa neho týkajú dokonca aj tých krajín, ktoré s touto schémou súhlasili. Predseda Európskej komisie Jean-Claude Juncker v stredu v správe o stave Únie upozornil na pokles početnosti migrantov prúdiacich do Európy cez Stredozemné more. Kaliňák v tejto súvislosti pripomenul, že sa tak deje aj preto, lebo sa začali uplatňovať opatrenia, ktoré Slovensko navrhovalo už pred dvoma rokmi. "Vždy sme tvrdili, že jedine dôsledná ochrana hraníc a dôsledná návratová politika je to, čo môže priniesť úspech v boji s nelegálnou migráciou," povedal minister. Upozornil, že teraz vidieť, že tieto opatrenia zafungovali a aj nové pravidlá, ktoré prijalo Taliansko, sa ukázali ako efektívne. "Toto sú spôsoby, ako bojovať s nelegálnou migráciou. Na druhej strane je mechanizmus, ktorý bol presadzovaný väčšinou štátov a ktorý bol skôr politický, čiže systém relokácií a ten sa ukázal ako neúspešný," opísal situáciu. Podľa Kaliňáka sa členské štáty EÚ musia sústrediť na tie úspešné opatrenia, ktoré nás aj spájajú. "Všetci sme ochotní prispievať a aj zväčšenou mierou prispievame," povedal za Slovensko. Kaliňák nesúhlasí celkom s Junckerom, ktorý v správe o stave Únie upozornil, že nie všetky krajiny EÚ sú pri riešení migračnej krízy solidárne. Spresnil, že Slovensko svoju mieru solidarity preukázalo nielen vysielaním policajtov na vonkajšie hranice Únie či príspevkami do trustového fondu pre utečencov, ale úspešný bol aj náš "gabčíkovský projekt", s ktorým bol dokonca spokojný aj predošlý generálny tajomník OSN Pan Ki-mun. "Toto sú body, ktorými Slovensko jednoznačne prispelo. Boli efektívne, cez Gabčíkovo nemalo sekundárne pohyby, prešlo ním viac ako 1200 migrantov a neboli žiadne bezpečnostné konflikty," pripomenul Kaliňák. Dodal, že EÚ by nemala tvrdohlavo nástojiť na niečom len pre politický názor, a naopak, mala by posilniť "širokú škálu" opatrení, ktoré sa ukázali ako efektívne pri znižovaní počtu nelegálnych migrantov.


Oktoberfest bez klobás a piva. Trumpovi priaznivci vo videu desia Ameriku

Trumpovi priaznivci tvrdia, že po víťazstve Clintonovej by sa Nemecko zmenilo na kalifát.

BERLÍN, BRATISLAVA. „Vitajte v Nemeckom islamskom štáte – rezervujte si letenky už teraz!“ pozýva video, ktoré sa stalo súčasťou kampane pred americkými prezidentskými voľbami. Povzbudzuje ľudí, aby prišli do Nemecka a oslávili manželstvo budúcich džihádistov na pivnom festivale Oktoberfest. Organizácia Bezpečná Amerika Teraz, ktorá podporuje republikánskeho kandidáta Donalda Trumpa, video zverejnila v nedeľu a odvtedy ho videlo viac ako pol milióna ľudí, píše web TheLocal.de. Vo videu sa rozprávač prihovára návštevníkom Nemecka, aby sa prišli pomodliť k Alahovi v kolínskej katedrále a odfotili sa pred maľbami džihádistov pri Berlínskom múre. Organizácia tvrdí, že video zobrazuje svet po víťazstve demokratky Hillary Clintonovej. Podľa regionálneho denníka Der Westen video vytvorili, aby povzbudili nerozhodných voličov. Takto by vraj po víťazstve Clintonovej vyzeral celý Západ, ktorý by ovládla teroristická organizácia Islamský štát. „Infiltrácia medzi sýrskych utečencov umožnila našim odvážnym džihádistickým bojovníkom dobyť a obrátiť Nemecko na správnu vieru, čím sme rozšírili kalifát,“ pochvaľuje si hlas na videu. Der Westen ho označil za absurdné, magazín Spiegel video označil za surové, denník Berliner Morgenpost ho zas považuje za šialené.


Kremeľ priznal vplyv na separatistov, ale ich odsun nezaručí

Rusko reagovalo na odklad odsunu proruských jednotiek a ukrajinských vojakov zo styčnej línie.

MOSKVA. Hovorca ruského prezidenta Dmitrij Peskov v pondelok nepotvrdil, že Kremeľ môže zaručiť stiahnutie jednotiek proruských síl z tzv. kontaktnej línie na východe Ukrajiny. Podľa agentúry Interfax sa Peskov dištancoval od ozbrojených proruských formácií na východe Ukrajiny. Súčasne však uznal, že Moskva "nepochybne má istý vplyv" na tzv. ľudové republiky v Donbase. Zdôraznil súčasne, že v špecifickej otázke odsunu svojich jednotiek z kontaktnej línie tieto republiky vystupujú navonok ako "samostatné subjekty urovnania tohto konfliktu". Peskov pripomenul, že "Kremeľ nie je jednou zo strán tohto konfliktu" na východe Ukrajiny. Peskov takto reagoval na odklad odsunu proruských jednotiek a vojakov ukrajinskej vládnej armády zo styčnej línie v oblastí obcí Zolote a Petrovske, ktorý sa mal začať v pondelok. Odklad oznámil ukrajinský minister zahraničných vecí Vadym Prystajko, ktorý ho zdôvodnil porušením dohody o zastavení paľby zo strany proruských ozbrojencov. Peskov na brífingu v Kremli pripomenul, že "Moskva je spolu s Berlínom a Parížom garantom minského akčného plánu". Rovnako ako všetky krajiny je podľa neho teda aj Rusko zainteresované na tom, aby všetky dohody a plány podpísané predstaviteľmi štyroch krajín - Ukrajiny, Ruska, Nemecka a Francúzska - boli splnené. Podľa agentúrnych správ sa ukrajinské vládne jednotky a proruskí separatisti navzájom obviňujú z ostreľovania pozícií druhej strany. Vojenskí predstavitelia oboch samozvaných republík v Donbase podľa Interfaxu konštatovali náhle vyostrenie situácie pozdĺž celej kontaktnej línie. Ako uviedla agentúra Ukrinform, pri ostreľovaní pozícií ukrajinskej vládnej armády zahynul jeden vojak a ďalší utrpel zranenia. Obe strany konfliktu v tejto situácii čakajú, aké kroky podnikne ich protivník, dodala agentúra Interfax.


Poľsko žiada Izrael o ospravedlnenie za výrok šéfa diplomacie

Poľsko nechcce dovoliť, aby ho očierňovali na medzinárodnej scéne.

VARŠAVA. Poľskí činitelia žiadajú Izrael o ospravedlnenie za výrok úradujúceho izraelského ministra zahraničných vecí Jisraela Kaca, v ktorom ich počas uplynulého víkendu obvinil z antisemitizmu. Jeho kontroverzné tvrdenie spôsobilo stiahnutie Varšavy zo summitu krajín V4 s Izraelom a následne aj zrušenie samotnej vrcholnej schôdzky, ktorá sa presunula na druhý polrok 2019. Štátny tajomník poľského ministerstva zahraničných vecí Szymon Szynkowski vel Sek podľa agentúry AFP v utorok povedal, že izraelská vláda sa musí "ospravedlniť" za Kacove slová, že Poliaci "nasávali antisemitizmus už s materským mliekom". Podobnú výzvu adresoval v utorok Izraelu aj šéf úradu vlády Marek Suski. Ak sa podľa jeho slov židovský štát Poľsku neospravedlní, dôjde k ochladeniu vo vzájomných vzťahoch. "Pretože nemôžeme dovoliť, aby nás očierňovali na medzinárodnej scéne," povedal podľa poľskej agentúry PAP. Obdobne sa vyjadril aj predseda poľského Senátu Stanislaw Karczewski, ktorý v rozhovore pre verejnoprávny rozhlas izraelských politikov vyzval, aby sa vyhli ďalším protipoľským výrokom. Dodal, že poľským politikom záleží na dobrých vzťahoch s Izraelom. Michal Dworczyk, šéf kancelárie poľského premiéra Mateusza Morawieckeho, zase v utorok povedal, že aj napriek aktuálnemu napätiu spôsobenému "škandalóznymi výrokmi" je Poľsko naďalej jedným z kľúčových partnerov Izraela v Európe. Nový izraelský minister zahraničných vecí Jisrael Kac reagoval v nedeľu na slová, ktoré izraelské médiá pripísali premiérovi židovského štátu Benjaminovi Netanjahuovi, že Poliaci sa v časoch druhej svetovej vojny podieľali spolu s nacistami na hromadnom vyvražďovaní židov. Podľa Kaca sa Netanjahu, ktorý svoj výrok neskôr poprel a označil ho za dezinterpretáciu, vyjadril jasne. "Som synom preživšieho holokaust. Pamiatka holokaustu je niečo, v čom sa nemôžu robiť kompromisy, je to niečo jasné a my nezabudneme ani neodpustíme. Poliaci kolaborovali s nacistami a, ako povedal (bývalý izraelský premiér) Jicchak Šamir, ktorého otca zabili Poliaci, tí cicajú antisemitizmus s materským, mliekom," uviedol izraelský minister zahraničných vecí.


Investori sú v strehu, kryptomeny za deň stratili 68 miliárd dolárov

Počas uplynulých 24 hodín prudko oslabili okrem bitcoinu aj etherea a ripple.

LONDÝN. Kurz bitcoinu padol v pondelok pod hranicu 8000 dolárov tretíkrát za 4 dni. To sa deje na pozadí širšieho výpredaja kryptomien, ktorých celková trhová hodnota za uplynulých 24 hodín klesla o takmer 68 miliárd dolárov (54,43 miliardy eur). Kurz bitcoinu sa v pondelok znížil až na 7598,20 dolárov a zostal pod hranicou 8000 dolárov počas väčšiny ranného obchodovania, vyplýva z údajov CoinDesk. To bol najnižší kurz bitcoinu od 18. novembra 2017 na indexe CoinDesk, ktorý sleduje ceny na štyroch platformách pre obchodovanie s kryptomenami - Bitstamp, Coinbase, itBit a Bitfinex. V piatok (2.2.) klesol kurz bitcoinu pod 8000 dolárov prvýkrát od 24. novembra. Potom sa počas víkendu opäť dostal nad 9000 dolárov a v nedeľu (4.2.) zase spadol pod 8000 dolárov. Počas uplynulých 24 hodín prudko oslabili aj ďalšie kryptomeny, vrátane etherea a ripple. Trhová kapitalizácia, teda hodnota celého trhu s kryptomenami v pondelok podľa Coinmarketcap.com klesla až na 365,27 miliardy dolárov, keď v priebehu 24 hodín stratila takmer 68 miliárd dolárov. Dôvodom sú obavy zo sprísňovania regulácie trhu kryptomien po celom svete. V pondelok sa napríklad objavili správy, že čínska centrálna banka bude blokovať všetky platformy viazané na obchodovanie s digitálnymi menami a na ich emitovanie.


Francúzi zatkli osoby organizujúce cesty do Iraku a Sýrie

O mužoch úrady vedeli pre ich radikalizáciu.

PARÍŽ. Francúzski agenti z protiteroristickej jednotky zatkli štyroch mužov a dve ženy, ktorí v minulosti opakovane pomáhali ľuďom vycestovať do zón konfliktu v Sýrii a Iraku. Agentúre DPA tieto informácie potvrdili nemenovaní predstavitelia z prostredia súdu. Piatich podozrivých zadržali v meste Bordeaux, ďalších v Paríži. Spravodajská stanica Franceinfo už skôr informovala, že o mužoch úrady vedeli pre ich radikalizáciu. Vo Francúzsku platí aj naďalej výnimočný stav. Dôvodom sú opakované teroristické útoky. Od roku 2015 pri nich v krajine zahynulo celkovo 240 ľudí.


Šéfka Fedu prekvapila, menovú politiku v prejave nespomenula

Yellenová sa zamerala na finančnú stabilitu a bankový dohľad.

JACKSON HOLE, LONDÝN. Prezidentka Federálneho rezervného systému (Fed) Janet Yellenová v dlhoočakávanom prejave, na ktorý čakali trhy aj analytici, nespomenula menovú politiku ani možnosť zvýšenia úrokových sadzieb. Podľa analytikov to signalizuje, že Fed počká až do júna budúceho roka, kým opäť zvýši úroky. Yellenová sa vo svojom prejave namiesto toho zamerala na finančnú stabilitu a bankový dohľad. Podľa jej slov reformy schválené po kríze z rokov 2007 až 2009 posilnili finančný systém bez toho, aby ohrozili hospodársky rast. "Výskum naznačuje, že kľúčové reformy, ktoré sme uskutočnili, podstatne zvýšili odolnosť bez toho, aby obmedzili dostupnosť úverov alebo hospodársky rast," povedala na výročnej bankovej konferencii. Yellenová pripustila možnosť ďalších zmien, napríklad uvoľnenie tzv. Volckerovho pravidla, ktoré obmedzuje obchodovanie bánk s akciami. Zmiernenia pravidiel by sa mohli dočkať aj malé a stredné banky. Yellenová síce uznala potrebu zlepšiť likviditu v niektorých oblastiach na trhoch dlhopisov, systém je však podľa nej aj naďalej robustný. Z celkového hľadiska si šéfka Fed myslí, že "akékoľvek zmeny v regulačnej štruktúre by mali byť minimálne a zachovať vyššiu odolnosť" finančného systému, ktorý je podľa nej schopný lepšie zvládnuť budúce šoky. Yellenová zároveň vyzvala administratívu Donalda Trumpa k obozretnosti pri zmierňovaní niektorých pravidiel. Hoci Fed nie je proti prehodnoteniu ich účinnosti, upozornila, že nemožno zabúdať na minulé turbulencie. "Spomienky na to, ako nákladná bola finančná kríza, možno blednú," varuje šéfka centrálnej banky. Stabilita súčasného systému však slúži na to, aby zabránila zopakovaniu podobnej situácie. Boli to práve vtedajšie regulačné zmeny, ktoré oživili banky aj ekonomiku. Vďaka nim sa podľa nej obnovil rast úverov aj ziskovosti amerických bánk.


O KNIHÁCHAko sa stal z Friedmana Faludi a z Istvána Stefánie

Veľakrát sa stane, že pri písaní fikcie, povedzme filmového scenára, sú niektoré nápady zamietnuté ako otrasné klišé, niečo úplne nepravdepodobné, na míle vzdialené od možnej reality. Ktorý čitateľ či divák by tomu uveril?A potom sa vám stane to, čo sa udialo známej novinárke a feministke, nositeľke Pulitzerovej ceny Susan Faludi. Príde elektronická pošta od otca Stevena, s ktorým sa nestýkala desaťročia. Tohto násilného človeka sa vaša rodina dokázala zbaviť až súdnym zákazom priblíženia sa. Spomínate si, že vám tento čudný rodič tĺkol hlavu o parkety, matkinho priateľa pichol do brucha nožíkom. Našťastie od pádu socializmu už viac nežije v USA, ale opäť vo svojom rodnom Maďarsku, pod menom István Faludi. Lenže vy zrazu dostanete mail a pozeráte na fotografie obstarožnej dámy v sukni, s kabelkou a parochňou. S údesom sa dočítate, že váš rodič sa vraj zbavil svoje násilníckej maskulínnej identity a odteraz sa volá Stefánie. V sedemdesiatich šiestich rokoch svojho pohnutého života sa dal preoperovať v Thajsku na ženu. Ak ste dcéra, čo nevyhnutne niekomu ste, a predstavíte si svojho otca v bielych sandáloch na opätku s nalakovanými nechtami na nohách a s mohutnými silikónovými prsníkmi, je veľmi pravdepodobné, že vás takáto správa dostane do kolien. Otec je vždy otec (?)V časoch, keď na stránkach médií zúria zákopové boje rodovej vojny, v časoch, keď dvíhajú hlavy starí démoni fašizmu a antisemitizmu, ktorí nútene odpočívali od konca druhej svetovej vojny, je výprava dcéry za pochopením motívov svojho rodiča dielom veľmi aktuálnym a veľmi ľudským.Faludi ako skúsená a kvalitná žurnalistka tlmí vlastné pocity do tej miery, ako je to možné. Samozrejme, jej detstvo s otcom a matkou na americkom predmestí je nevyhnutnou súčasťou osobného príbehu jej otca. Napriek občasným návalom spomienok a rozpakov však u Susan prevláda profesionálny postoj a hlavne, absentuje averzia, napokon, otec je vždy otec.Od roku 2004, keď sa zrodila stará a koketná žienka Stefánie, až do otcovej smrti v roku 2014, sa dcéra vyzbrojená zápisníkmi a diktafónom pravidelne vydávala na návštevy rodiča a trpezlivo otvárala ustricu, ktorou jej otec, dôkladne tajaci svoju minulosť, bol. Steven Faludi nebol príliš príjemný muž. Prežil si však svoje peklo, tak ako státisíce iných maďarských židov. Steven, teda Stefánie sa narodil ako István Friedman, jediné dieťa solventného budapeštianskeho páru. Matka krásavica, otec podnikateľ, chlapec obklopený slúžkami a vychovávateľkami, detstvo trávené v období, keď zlatá doba maďarského židovstva začala dostávať nebezpečnú a trpkú príchuť. Fascinácia maďarstvomSusan Faludi bola fascinovaná otcovou vášňou pre všetko maďarské, od štipľavej polievky halászlé, cez vtáka turula, až po svätého Štefana. Poburovalo ju, ako otec ignoroval narastajúci nacionalizmus a k nemu pridružený antisemitizmus, označujúc to za „len také sprostosti“. Nechápala, ako niekto, kto len zázrakom prežil holokaust, ktorého predkovia pochádzajúci z Košíc, rozvetvená päťdesiatčlenná rodina, boli až na troch ľudí kompletne vyvraždení, ako môže tento muž svoju maďarskosť milovať viac ako čokoľvek iné.Susan Faludi okrem osobných peripetií otca a okolností jeho úplnej premeny na ženu prináša aj nezaujatý, s potrebným nadhľadom spísaný smutný príbeh neopätovanej lásky maďarských židov k väčšinovému národu. Rozkvet, nádeje židovskej komunity na pokojný život, ktorý nastal po rakúsko-maďarskom vyrovnaní, sa skončil trianonským mierom. Autorka ponúka zhustený historický kurz, z ktorého je úplne jasné, že historické a osobné sa rozpliesť nedajú. Stále je to jeden vrkoč.Tiež sa snaží podať a pochopiť mentalitu Maďarov, národa, ktorý má podľa autorky v genetickom kóde votkaný pocit krivdy, navždy upevnený po trianonskej zmluve. Tá po prvej svetovej vojne odtrhla krajine veľké územia obývané inými etnikami. Táto „amputácia“ je pre mnohých obyvateľov krajiny dodnes živou a krvácajúcou ranou, zrejme bez nádeje na zacelenie.Mladistvý István Friedman sa stal počas nástupu fašizmu k moci svedkom vyvlastnenia majetku rodiny, pozorovateľom zverstiev szálasiovskej vraždiacej luzy, pochytania a odtransportovania temer pol milióna maďarských židov do táborov smrti. Len jeho schopnosť meniť identitu, niečo, čo vlastnil už odmalička, odvaha nenosiť žltú hviezdu, ale drzo si natiahnuť na rukáv nyilasovskú identifikačnú pásku pomohla, aby zachránil seba aj nemilovaných rodičov, ktorí ho po celé detstvo citovo zanedbávali.Potreba stať sa ženouPo vojne jeho dobrodružná cesta pokračovala cez Dánsko a Brazíliu až do USA, kde sa stal uznávaným fotografom a retušérom, pracujúcim pre najväčšie časopisy pre ženy, napríklad Vogue. Odtiaľ sa vrátil domov, do Maďarska, medzi ľudí, ktorí mu odmietli vrátiť zhabaný majetok a jeho príchodu sa sotva potešili. Zavretý vo vile, ktorú si kúpil na Budíne, postupne dospel k potrebe stať sa ženou. Prečo vlastne? Možno myslel, že príslovečná maďarská zdvorilosť voči ženám sa na neho tiež prenesie, že v sukni získa o niečo viac sympatií. Susan zaznamenáva zmeny otcovej osobnosti, to ako v ňom bojuje nová žienka domáca Stefánie s jeho starou panovačnou mužskou povahou. Prehĺbený záujem o transgender ju privedie k ďalším mužom a ich príbehom premeny.Susan Faludi sa mnohé udalosti z rodinnej minulosti dozvedela až na úplnom sklonku otcovho života. Liezli z neho neochotne, ako z chlpatej deky. Tento fotograf do tmavej komory svojej pamäti nechcel pustiť ani vlastné dieťa. Vďaka dcérinej trpezlivosti sa napokon predsa len podarilo vytvoriť fascinujúci príbeh, ktorého centrálnou otázkou je, či je naša osobná identita niečo, čo si môžeme slobodne zvoliť, alebo niečo, čo je nám dané, určené a pred čím nie je možný únik. Odpoveď bude závisieť od toho, či sa človek považuje za hračku vyšších síl či osudu alebo za pána svojho života. Skúsenosť však hovorí, že pokusy o únik z našej predestinácie sú veľmi ťažké a jej konce nezriedka tragické.Kniha bola vyhlásená editormi The New York Times Book Review za jednu z najlepších kníh roku 2016, bola finalistkou Pultzerovej ceny 2017 v kategórii biografia a autobiografia a vyhrala Kirkus Prize 2016. Do slovenčiny ju veľmi príjemne plynúcim spôsobom preložila Lucia Halová.


Infekcia je na ústupe. Pelé je už opäť v Brazílii, vítali ho fanúšikovia

PARÍŽ. Bývalý brazílsky futbalista Pelé, ktorého v pondelok večer prepustili z parížskej nemocnice, sa v utorok vrátil do rodnej krajiny. Trojnásobného majstra sveta minulý týždeň hospitalizovali s infekciou močových ciest. Hneď po návrate do rodnej krajiny však opäť zamieril do rúk lekárov na ďalšie vyšetrenia. Pelé sa vo francúzskej metropole zúčastnil na propagačnej akcii s Kylianom Mbappém, ktorý okrem Pelého ako jediný skóroval v tínedžerskom veku vo finále majstrovstiev sveta. Informovala o tom agentúra AFP. Sedemdesiatosemročný futbalový velikán je podľa lekárov v nemocnici Alberta Einsteina v Sao Paule v dobrom stave a infekcia je na ústupe. Trojnásobný majster sveta priletel do Brazílie v utorok ráno o šiestej miestneho času, sediac na vozíku. Na letisku ho čakali fanúšikovia, ktorí mu želajú skoré uzdravenie. "Vďaka Bohu je opäť všetko v poriadku. Som živý a teším sa z návratu do Brazílie," povedal Pelé podľa agentúry AP na letisku v Sao Paulo. "Ďakujem všetkým fanúšikom, že sa zaujímajú o môj stav a želajú mi skoré uzdravenie," dodal Pelé, ktorý odohral počas kariéry 1363 zápasov a strelil v nich 1281 gólov.


Ako by dnes vyzerali modelky Schieleho či Klimta? Pozrite si galériu

Newyorská umelecká dvojica zosúčasnila obrazy slávnych klasikov

Hovorí sa, že žiadne vylepšenie nemôže predčiť originál. Staré obrazy a ich citácie sú však pre súčasných výtvarníkov stále veľkou výzvou a z ich posunov si často urobia vlastný umelecký program. Umelecká dvojica Tanja Brassesco a Lazlo Passi Norberto žijú v New Yorku, umelecký svet v zámorí ich pozná, majú za sebou už mnoho úspešných umeleckých projektov. Vo svojich prácach spájajú žáner fotografie, filmu, performancie a inštalácie. Naposledy sa inšpirovali klasikou z prelomu 19. a 20. storočia a maľby Gustava Klimta, Egona Schieleho a ďalších pretvorili pomocou súčasných technológií. Tak vznikla kolekcia pod názvom Esencia dekadentnosti. Pozrite si ich citlivé, do detailov prepracované inštalácie. kliknite)


Talianske Bergamo spája dva odlišné svety (Cestopis)

V čarovnom meste na severe Talianska si užijete kombináciu moderného mesta a stredovekých pamiatok bez davov turistov.

Popri takých mestách ako Turín, Miláno, Verona či Benátky, ktoré sú opradené históriou, stojí Bergamo v tieni. Keď sa však prechádzate po jeho uličkách, uvedomíte si, že je príjemne pomalé, útulné a tak trochu zložené z dvoch odlišných svetov. Aj keď Bergamo nie je prvoplánová destinácia, práve táto lokálnosť a autentickosť sa mi najviac páčila. Ocitla som sa tu vďaka pravidelnej leteckej linke počas prestupu a kvôli svojej lenivosti. Letisko Orio al Serio Bergamo sa nachádza asi 40 kilometrov od Milána a cesta autobusom z letiska trvá asi hodinu, no absolútne sa mi nechcelo s kufrom cestovať do preplneného mesta a predierať sa davmi. Tak sme sa za 20 minút prepravili autobusom číslo 1 do Bergama, našli si útulný hostel a už pol hodinu po ubytovaní si objednávali pizzu v trattorii o pár ulíc ďalej. Napriek tomu, že Bergamo je relatívne malé mesto (má len okolo 120 tisíc obyvateľov, na porovnanie Miláno má 1,3 milióna, Benátky 270 tisíc, Verona 265 tisíc), je rozdelené na dva úplne odlišné svety. Autobus z letiska prichádza do Cittá Bassa (Dolné mesto), ktoré má rušnejšiu premávku, pretože sa tu nachádzajú všetky administratívne inštitúcie mesta, banky či obchody. Porta Nuova, kde sme vystúpili z letiskového autobusu, bola v minulosti vstupnou bránou do komerčnej časti mesta. Dnes je centrom modernej časti Bergama a v diaľke možno vidieť črtajúce sa veže a strechy domov Horného mesta. Oproti Porta Nuova stojí krásny chrám Santa Maria Immacolata delle Grazie s veľkou kupolou. Od Porta Nuova sme sa prešli k námestiu Piazza Giacomo Matteotti s monumentom venovaným kráľovi Viktorovi Emanuelovi II. a dali si rýchlu kávičku na posilnenie. Námestie plynule prechádza do vychytenej nákupnej ulice Via XX Settembre, kde okrem klasických reťazcových obchodov nájdete aj ručne šité talianske oblečenie alebo doplnky. Ako žena sa nemôžem sťažovať. Cittá Alta (Horné mesto) sa nachádza na pahorku nad mestom. Zvládnete sem dokráčať aj pešo, ale odporúčam odviezť sa lanovkou, ktorá premáva už od roku 1887. Celá jazda trvá asi 3 minúty, no keď vystúpite, budete mať pocit akoby ste sa lusknutím prstov vrátili o niekoľko storočí do minulosti. Celé Horné mesto je opevnené takmer 6 kilometrov dlhými Benátskymi hradbami, ktoré sa začali stavať v roku 1561 počas Benátskej republiky a takmer úplne si zachovali svoju pôvodnú podobu. Počas budovania hradieb muselo byť zbúraných 250 budov a 8 kostolov. Úzke uličky, historické stavby, ktoré skrývajú obchodíky, kaviarne a gelatérie vyzerajú ako z filmu. Centrom je námestie Piazza Vecchia, ktorému dominuje 53-metrová veža Campanone. Vežu postavila rodina Suardi v 13. storočí a dnes si môžete z jej vrcholu vychutnať jeden z najkrajších výhľadov na Bergamo. Kedysi veža slúžila na upozornenie ľudí, že sa blíži 22:00, kedy začínal zákaz vychádzania. Zvon zazvonil 180-krát, aby ľudia vedeli, že brány mesta sa čoskoro zatvoria. Tento zvyk sa vraj zachoval až dodnes a zvony z veže každý večer zazvonia 180-krát. Z námestia sme prešli k nádhernej bazilike Santa Maria Maggiore. Prekrásna je aj kaplnka Cappella Colleoni, ktorú dal postaviť vojenský veliteľ Bartolomeo Colleoni. V hrobkách kaplnky sú uložené telá Bartolomea a jeho dcéry. Zaujímavé je aj zdobenie kaplnky bielym a červeným mramorom. Neďaleko sa nachádza majestátna neoklasická budova, ktorá je sídlom jednej z najdôležitejších talianských galérii Accademia Carrara. Skrýva zbierku 1800 malieb od významných talianskych umelcov z 15. - 19. storočia. Accademia je navyše od roku 1988 aj školou umenia. Najlepší výhľad na celé Bergamo je z La Rocca di San Vigilio. Vyhliadka je súčasťou rovnomennej dediny. Dostanete sa sem asi za 20 minút pešo z Horného mesta alebo zaujímavejšou alternatívou - lanovkou. Návšteva Talianska by nebola kompletná bez výborného jedla. Obchodníci v Cittá Alta vedia ako zaujať okoloidúcich, preto sa niet čomu čudovať, keď z okolitých pamiatok ubieha zrak na lahôdky vo výkladoch. Kopcovitý terén nám dal zabrať, preto sme posilnili typickými talianskymi špecialitami - ako hlavné jedlo čerstvá rukolová pizza al taglio a ako dezert domáci nanuk. Nemáte plány na víkend? Do Bergama sa letecky dostanete z Bratislavy trvá iba 50 minút, nebudete sa tlačiť v dave turistov, ceny sú prijateľné, doprava úplne jednoduchá a zážitky stoja za to. Výhodné ponuky na ubytovanie a last minute v rôznych kútoch Talianska nájdete na dovolenka.sme.sk.


Legiu Varšava opäť potrestali, jej fanúšikovia nesmú ísť na zápas do Dortmundu

Klub naposledy v Lige majstrov hral pred prázdnymi tribúnami.

NYON. Európska futbalová únia (UEFA) potrestala Legiu Varšava už druhýkrát v tohtosezónnej edícii Ligy majstrov za násilné správanie sa fanúšikov. Poľský šampión musí opäť zaplatiť pokutu 80 000 eur, navyše jeho priaznivci nemôžu vycestovať na najbližší duel F-skupiny do Dortmundu. Informovala o tom agentúra AP. Disciplinárna komisia UEFA opätovne sankcionovala Legiu za násilnosti počas duelu na pôde Realu Madrid, kde prehrala 1:5. Niekoľko fanúšikov sa pred štadiónom dostalo do potýčky s policajnými zložkami. Na základe vyhlásenia UEFA nesmie Legia predávať vstupenky na zápas v Dortmunde, ktorý je na programe 22. novembra. Dodatočný zákaz navštíviť ďalšie dve vonkajšie stretnutia vstúpi do platnosti vtedy, ak sa priaznivci poľského klubu v priebehu ročnej podmienky opäť previnia voči poriadku. Legia hrala pred prázdnymi tribúnami aj v minulom stretnutí proti Realu Madrid, s ktorým doma remizovala 3:3. Do tabuľky F-skupiny si pripísala prvý bod a udržala si šancu na účasť v jarnom šestnásťfinále Európskej ligy, kam sa môže prebojovať z tretieho miesta.


Idiot a zloduch. Severokórejská vláda kritizovala japonského premiéra

Severnej Kórei sa nepáči kritika jej raketových testov.

SOUL. Severná Kórea nazvala japonského premiéra Šinzóa Abeho idiotom, pretože kritizoval nedávny severokórejský raketový test. Krajina v stanovisku uviedla, že Abe je "idiot a zloduch", ktorý reagoval na minulotýždňový delostrelecký test, "akoby na územie Japonska dopadla jadrová bomba".Štvrtkové stanovisko si tiež uťahovalo z Abeho predchádzajúcich vyjadrení, že je ochotný stretnúť sa so severokórejským lídrom Kim Čong-unom bez kladenia si predchádzajúcich podmienok. "Dobre mu radíme, aby nesníval o prekročení prahu Pchjongjangu večne," uvádza sa vo vyhlásení.


Legendárna Lada Niva sa vráti vo veľkom štýle

Koncept Lada 4x4 Vision má premiéru na moskovskom autosalóne.

MOSKVA. Jedným z hlavných lákadiel tohtoročného moskovského autosalónu bude koncept Lada 4x4 Vision. Nejde len o dizajnové cvičenie, ale skôr predzvesť príchodu moderného SUV s odkazom na legendárnu Ladu Niva. Pôvodná Lada Niva minulý rok oslávila 40. narodeniny a stále sa vyrába pod názvom Lada 4x4. Síce je považovaná za terénny nezmar, jej kariéra sa už chýli ku koncu. O príchode nástupcu zastaranej Lady 4x4 sa hovorí už dlhšie a známe tiež bolo, že automobilka chce chystaným SUV odkazovať na predchodcu. Napriek tomu sa nedá hovoriť o retro dizajne. Koncept 4x4 Vision nesie dizajnové prvky súčasných modelov. Tým hlavným sa stali bočné línie do písmena X. Na predchodcu odkazuje iba silueta strechy a predné smerovky umiestnené hore v kapote. Interiér je moderný, na Ladu zatiaľ trochu futuristický, s digitálnym prístrojovým štítom a mierne splošteným volantom. Koncept povyrástol, zachováva si však kompaktné rozmery s dĺžkou 4,2 metra. Je tak na pomedzí kategórie malých a stredne veľkých SUV. Technické podrobnosti Lada zatiaľ nezverejnila, špekuluje sa o využití technológie Dacie Duster. Pokým sa Lade, ktorej väčšinovým vlastníkom je Renault, podarí dodržať intervaly medzi predstavením konceptu a sériovou výrobou ako pri posledných modeloch Vesta a X-ray, tak finálna podoba novej Nivy by mohla byť známa už o rok. Zaujímavosťou je, že v 90. rokoch vznikol nástupca populárneho ruského off-roadu, ale pre finančné problémy nakoniec projekt s označením VAZ 2123 dotiahol do konca Chevrolet. AvtoVAZ mu vtedy nechal aj práva na používanie názvu Niva. Ruská klasika sa tak musela premenovať na Ladu 4x4. Chevrolet Niva sa vyrába už 20 rokov a hoci koncept nástupcu vyzeral v roku 2014 sľubne, automobilka neskôr radikálne obmedzila svoje aktivity v Rusku.